Хитой Суперлигаси. Мавсум якунлари ва ҳамюртларимизнинг кўрсаткичлари\n16:10 / 04.11.2017\n4 ноябрь куни жамоалар сўнгги, 30-тур ўйинларида майдонга тушди.\nМусобақада «Гуанчжоу Эвергранд» клуби 64 очко жамғариб, чемпионликни қўлга киритди. «Шанхай СИПГ» 58 очко билан 2-ўринни, «Тянцзин Сунцзян» 54 очко билан учинчи ўринни эгаллади.\n«Шанхай СИПГ» таркибида иштирок этган ҳамюртимиз Одил Аҳмедов учун мавсум муваффақиятли кечди. У жамоаси таркибида 20 ўйин ўтказиб, 3та гол уришга муваффақ бўлди. Жамоаси билан чемпионатнинг кумуш медалларини қўлга киритди ва Осиё Чемпионлар лигаси яримфиналигача етиб борди.\nАнзур Исмаилов тўп сурган «Чанчун Ятаи» клуби 44 очко билан 7-ўринни эгаллади. Футболчимиз мавсум давомида жамоасининг етакчиларидан бирига айланди. У 24 баҳсда майдонга тушиб, 3та гол уришга эришди.\nЕгор Кримец ўйнаган «Бейцзин Гоан» клуби 40 очко билан 9-ўринни эгаллади. Ҳимоячимиз учун бу мавсум энг ёмони бўлди десак адашмаймиз. Кримец бор йўғи 5 ўйинда майдонга тушди холос.\nИсроил терма жамоаси ва «Гуанчжоу Фули» ҳужумчиси Эран Захави 27та гол уриб, кутилмаганда чемпионат тўпурари совринини қўлга киритди. Рикардо Гуларт (Гуанчжоу Эвергранд), Эсекиел Лавесси (Хэбей Чайна Форчун) ва У Лей (Шанхай СИПГ) 20та гол билан ундан кейинги ўринни эгаллади.\nХитой чемпионатининг янги мавсуми 2018 йил март ойида бошланади.\nОдил Аҳмедов Хитой Суперлигаси Анзур Исмаилов\nОдил Аҳмедовнинг собиқ бош мураббийи «Дакар» раллисида дебют қилди\nАнзур Исмоилов Хитой Суперлигаси рамзий терма жамоасидан жой олди


Зайтун – КУН УЗ\nГлавная / Маданият / Зайтун\n26.01.2018\tМаданият Comments Off on Зайтун 1,180 Показы\nЗайтун буйи турт, етти метргача борадиган майда баргли дарахт. Гули ок, меваси куз уртасида етилади. Зайтун жуда узок умр куради. Сурия, Яман, Испания ва Исроилда 2000 йилдан ортик умр курган зайтун дарахтлари бор.\nЗайтуннинг барглари майда ва учли, текис киррали, уст томони тук яшил, пастки томони кулранг булиб, пояси билан шохларида киска банди билан карама-карши жойлашган. Меваси резавор, данакли, усти юмшок булиб, туси кора, огирлиги 10-15 гр келади.\nЗайтун кургокчиликка чидамли, 13-18 даража совукка хам бардош беради. Хар тупидан 20-40 килограмм хосил олинади. Зайтуннинг гураси ва пишган меваси консерва килинади. Зайтуннинг пишган меваси таркибида 25-80 фоиз бугланмайдиган мой булади. Зайтун асосан мойи учун етиштирилади. Мева пустлоги ва данагини киздириш натижасида олинувчи иккинчи боскичли мойи техника ва совун пиширишда кулланади. Кунжараси чорва учун емиш вазифасини утайди. Ёгочидан кимматбахо буюмлар тайёрланади. Доривор ва йирик гулли зайтундан эфир мойи олинади.\nЗайтуннинг 600 га якин тури маълум. Факат бир тури – Европа зайтуни хужалик ахамиятига эга. Зайтун дарахти баландлиги 4-12 метргача етади. Шох-шаббаси калин, тарвакайлаган, гуллаганида хушбуй, ёкимли хид таратади. Янги утказилган кучати уртача ун йилда хосилга киради. Мевасидан турли дардларларни даволашда фойдаланилади.\nЗайтун дарахти Европа, Осиё, Америка, Африкада экилади. Шунингдек, Якин Шарк ва Урта денгиз мамлакатлари – Испания, Италия, Греция ва Португалияда етиштирилади.\nЗайтун мевасидан шифобахш ва баракали ёг олинади. Зайтун ёги хам худди седана каби кадимдан халк табобатида кулланилиб келинган. Жумладан, Урта Ер денгизи ахолисининг таомлари каторида зайтун меваси ва ёги булган.\nЗайтун ёги кадимдан озука, ёнилги ва тиббий максадларда кулланилиб келган. Зайтун меваси таркибида юздан ортик моддалар, асосан, мой, оксил, гликозидлар, дармондорилар бор. Бугунги кунда зайтун етиштирувчи мамлкатлар сони тобора ортиб бормокда. Зайтун мойига булган талаб нафакат Европа давлатларида, балки Урта Осиёда хам сезиларли даражада юкори. Унинг узига хос хусусиятлари ва каерларда етиштирилиши хакида купчилик аник маълумотга эга эмас. Бу дарахтнинг барги хам, меваси хам инсоният саломатлиги учун кони фойда. Маълумки, сифатли зайтун ёги бозорларимизда юкори нархларда сотилади. Шу билан бирга у бозори чаккон махсулотлар сирасига киради. Зайтун мойи кушиб тайёрланган салатлар ва таомлар мазаси узгача, улар инсон саломатлиги учун жуда фойдали. Уни истеъмол килиш организм учун хеч кандай зарар келтирмайди. Танада ёг микдори меъёридан ошиб, вазн ортиши кузатилмайди.\nИспания зайтун ёги ишлаб чикаришда етакчи давлат саналади. Бу ерда дунёдаги зайтун ёгининг 43.8 фоизи ишлаб чикарилади. Испания махсулотининг 75 фоизи Анадалусия хиссасига тугри келади. Зайтун ишлаб чикариш борасида Испаниядан кейинги уринда Италия туради. Италияда дунёдаги зайтун ёгининг 21.5 фоизи ишлаб чикарилади. Греция 12. % билан учинчи, Сурия эса 6.1% билан туртинчи уринда боради. Кейин уринларни Португалия, Бразилия ва Марокаш давлати эгаллайди.\nСунгги йилларда Австралия хам зайтун етиштириш борасида илгор мамлакатлар каторига кушилиб бормокда. Австралияда ишлаб чикарилган зайтун ёги Осиё, Европа ва Америка Кушма Штатларига экспорт килинмокда. Шунингдек, Туркия, Янги Зеландия, Жанубий Африка Республикаси, Аргентина ва Чилида хам экстра виржин (энг сифатли) зайтун ёги ишлаб чикарилади.\nЗайтун мевасида 56% гача мой, гликозидлар, оксил, витаминлар бор. Усимлик баргларида эса эфир мойлари, алкалоидлар, органик кислоталар, фитостеринлар, витамин С ва ошловчи моддалар мавжуд. Зайтун ёги кимёвий таркиби жихатидан она сути таркибидаги мойга якин турадиган ягона усимлик хисобланади. Греция, Италия, Испания каби йирик давлатлар энг катта даромад айнан шу зайтун мойидан олганлари учун хам уни “суюк олтин” дейишади.\nХозирги пайтда зайтуннинг 500 га якин навлари мавжуд булиб, улар асосан икки гурухга: консервабоп ва мой берувчи гурухларга булинади. Абу Али ибн Сино бундай ёзади: “Зайтун ёги суртилса, оёк бугин хасталиги билан огриганларга фойда килади. Ёввойи зайтун ёги билан огиз чайкалса, конайдиган милкка шифо, кимирлайдиган тишларни мустахкамлайди. Кузга тушган сув (катаракта) ва окни кетказади. Ичакни бураб огришига ва гижжаларга карши ишлатилади. Яллигли кулунжда фойда килади”.\nЗайтун мойига саримсок ва сабзи кушиб пиширилса, коринга сув йигилишида наф беради. Зайтун мойининг куйкаси курук баданларда пайдо буладиган яраларни битиради. Зайтун мойи кабзиятда сурги сифатида яхши наф беради. Ут пуфагидаги тошни нуратиш хусусияти бор. Бунда зайтун ёги лимон билан аралаштирилади.\nЗайтун мевалари кора ва яшил рангда булади. Айрим одамлар кораси бошка, яшили бошка дейишади. Аслида улар бир хилдаги хакикий зайтун меваси хисобланади. Факатгина кораси пишиб етилган мева булиб, яшили хомрок хисобланади. Кора ранглисида ёглилик микдори юкори булгани учун уни “маслина” деб хам айтилади.\nЗайтун ёгини курук, соя ва салкин (совук булмаган) жойларда саклаш керак. Айникса, уткир хидли махсулотлардан узокрок тутиш тавсия этилади. Чунки зайтун ёги уткир хидларни тезда узига сингдириб олади. Мабодо совутгичга куйиб музлатган булсангиз, хеч хавотир олманг, хона хароратида шифобахшлик хусусиятларини йукотмаган холда дарров уз холига кайтади.\nТоза зайтун ёгининг ранги оч яшил-сарик булиб, ёкимли мева хиди билан ажралиб туради. Уни татиб курганингизда тоза зайтун мевасининг таъми сезилиши керак. Мутахассислар Греция ва Италияда ишлаб чикарилган зайтун ёгларининг сифати юкорирок деб бахолашган.\nЗайтун ёгининг сифати ва фойдалилик даражаси бу ёгнинг кандай ишлаб чикарилишига ва унинг турига боглик. Зайтун ёгининг сифатига караб куйидаги турларга ажратиб мумкин: Extra virgin olive oil (энг юкори сифатли зайтун ёги), Virgin olive oil, Refined olive oil, Olive oil, Pure olive oil, Pomace olive oil.\nПред. Муслима аёлнинг асосий 10 коидаси\nСледующая Аъло сураси тафсири\nМайами полициячиси маст мухлисанинг шапалогига мушт билан “жавоб берди”\nУзбекистонда коронавирусдан яна бир бемор вафот этди\nApple iPhone’лар уртасида пул утказиш функциясини ишга туширди\nТошкентда 14 кун сунъий нафас олиш аппаратида булган бемор вафот этди


20 май 2022, Тошкент вақти: 22:37\n"Ўзметкомбинат" бекобод шаҳрида жойлашган.\nЎзбекистон ҳукумати мамлакатдаги ягона металлургия комбинати бўлган “Ўзметкомбинат” ҳиссадорлик жамиятидаги улушини SFI Management Group хориж ширкатига ишончли бошқарув учун ўтказиб берди. Бу ҳақда 25 сентябрь куни Podrobno.uz нашри хабар берди.\nХабарда айтилиишча, бундай қарор комбинат бошқарувини замон талабларига мувофиқ тубдан қайта кўриб чиқиш эҳтиёжи ортидан қабул қилинган.\nБундан буён комбинат бошқаруви раисининг барча ўринбосарлари назорат кенгаши томонидан фақат SFI Management Group тавсияси билан ишдан олинади ҳамда лавозимга тайинланади. Бошқарув раиси эса ҳиссадорларнинг умумий йиғилишида сайланади ҳамда Вазирлар Маҳкамаси томонидан президент билан маслаҳатлашилганидан сўнг лавозимга тасдиқланади.\nБундан бир ой олдин президент Мирзиёев SFI Management Group ширкатига “Пахтакор” футбол клуби низом капиталининг 80 фоизини сотиш тўғрисидаги қарорни имзолаган эди. Мазкур ширкат 5 йил давомида клубга тегишли иншоотларни қайта қуриш учун камида 200 миллиард сўм сармоя киритишга ваъда берган.\nPodrobno.uz нашрининг билдиришича, норасмий манбалар мазкур ширкат келиб чиқиши ўзбекистонлик бўлган россиялик миллиардер Алишер Усмоновга яқин шахслар томонидан бошқарилади ва Ўзбекистонда консалтинг хизматлари кўрсатиш ва инвестициявий лойиҳаларни бошқариш билан шуғулланади.


Лукашенко ҳокимиятни ҳеч кимга бермаслигини айтди\n28 май 2022, Тошкент вақти: 09:14\nБеларуснинг авторитар президенти Александр Лукашенко ҳокимиятни ҳеч кимга бериб қўймаслигини таъкидлади.\nШу йил 9 августида бўлиб ўтган президент сайловидан кейин Минск ва Беларуснинг бошқа шаҳарларида норозилик чиқишлари бошланиб кетган.\n13 ноябрь куни журналистлар олдида созлаган Лукашенко сиёсий рақибларини кескин танқид қилди ва «рангли революциялар» олдини олиш учун Беларусь Россия билан интеграция қилиши кераклигини таъкидлади.\n«Ҳокимият топширилмайди! Давом эттирувчилар бўлмайди. Ким халқ томонидан сайланган бўлса, ўша [ҳокимиятда] қолиши керак. Мен ҳаммаси Беларусь халқи танлаган йўл билан давом этишини ваъда қилганман», - деди президент.\nБеларусда бугунга қадар минглаб намойиш қатнашчиси ҳибсга олинди, юзлаб одам полиция зўравонлигига дучор бўлди, мухолифат етакчилари қамалди ёки мамлакатни тарк этишга мажбур бўлди.\nЕвропа Иттифоқи, АҚШ ва бошқа давлатлар Лукашенкони легитим президент ўлароқ тан олишдан бош тортди ва кўплаб Беларус амалдорларига қарши санкция жорий қилди.


“Ҳуқуқ оламида” газетасининг ёзишича, Наманган вилоятилик бир неча йигит Норин дарёсидан резина қайиқ ёрдамида Қирғизистонга рангли металл – латун ўтказган. Бунинг эвазига эса 4,5 миллион сўмлик тамаки, қанд ва чой маҳсулотларини олган ва Ўзбекистонга олиб ўтмоқчи бўлган.\nКонтрабандачиларни ўзбек чегарачилари пайқаб қолиб, ўқ узган. Оқибатида улардан бири яраланган. Лекин ҳаммаси қочиб кетишга улгурган.\nЯраланган жиноятчини таниш врачга кўрсатишган. Аммо врач ўқотар қуролдан жароҳатланган бемор ҳақида ҳуқуқ-тартибот идораларига хабар бермаган. Бунинг учун суд унга 1,6 йил муддатга ахлоқ тузатиш иши жазосини тайинлаган.\nОмади чопмаган тўрт нафар конрабандачи эса 5 йилдан 5,5 йилгача муддатларга озодликдан маҳрум этилган.\ndata-title="Чегарачилар контрабандачиларга ўқ узди" data-description="“Ҳуқуқ оламида” газетасининг ёзишича, Наманган вилоятилик бир неча йигит Норин дарёсидан резина қайиқ ёрдамида Қирғизистонга рангли металл – латун ..." data-image="https://eltuz.com/wp-content/uploads/2016/03/rasm919.jpg" data-url="https://eltuz.com/kundalik/73409/" data-services="facebook,odnoklassniki,twitter,telegram" data-counter="ig">\nШарқий Европа коммунизм асорати ва Совет назоратининг 30 йиллигини нишонлаëтган пайтда Прага шаҳрига келган мухолифатдаги “Эрк” демократик партияси лидери ...


Swiss National Bank раҳбари – Швейцария иқтисодиёти тўғрисида | Коммерсант.Уз\n20 октябрь, шанба\nSwiss National Bank раҳбари – Швейцария иқтисодиёти тўғрисида\nЎзбекистонга Швейцария Миллий банки (The Swiss National Bank, SNB)нинг банк бошқарув кенгаши раиси Томас Жордан бошчилигидаги делегацияси ташриф буюрди. Томас Жордан Ўзбекистон банклари ассоциациясида маъруза қилди. Маърузанинг диққатга сазовор ва қизиқарли жойларини эътиборингизга ҳавола этамиз.\nАвтор: Анвар Арабов 1,362 марта кўрилган 15.07.2017 Банклар\nЖаҳондаги монетар вазият\nШвейцария – бу кичкина очиқ иқтисодиёт, у ташқи таъсирга қаттиқ боғланган. Мамлакатимизга бевосита таъсир кўрсатувчи халқаро муҳитнинг қатор асосий омилларини келтириш ўринли.\nЖаҳон иқтисодий цикли\nЖаҳон иқтисодий цикли (амалий фаоллик даражасининг вақти-вақти билан ўзгариши, унинг тўрт босқичи ажратиб кўрсатилади: кўтарилиш, юксалиш, сўниш ва инқироз – таҳририят). Мисол учун, 2008–2009 йиллардаги инқироз ва ундан кейин бошланган узоқ муддатли рецессия бизнинг хўжалигимизга қаттиқ таъсир кўрсатди, Made in Switzerland бўлган товарлар ва хизматларга талаб пасайиб кетишига олиб келди. 2010–2011 йиллардан бошлаб муайян ўсиш кузатилди, бироқ глобал иқтисодиёт тикланиши жараёни жуда секин ва оғриқли ўтмоқда.\nГлобал молиявий бозорлар ва сиёсий хатарлар\nФонд биржаларидаги жорий вазият волатиллик билан характерланади, бу узоқ муддатли қарорлар қабул қилишни қийинлаштиради. Ҳар гал жаҳон иқтисодиётида вазият ёмонлашганда, халқаро капитал мамлакатимизга интилади, инвесторлар эса бизнинг валютага пул тика бошлайди, шу муносабат билан Швейцарияни кўпчилик “сокин соҳил” (safe haven) деб атайди. Бундай тенденциянинг салбий томони ҳам бор: Швейцария франки бошқа пул бирликларига нисбатан мустаҳкамлана бошлайди. Йирик сиёсий воқеалар, можаролар ва зиддиятлар, жумладан Brexit ва АҚШдаги президент сайловлари, франкка катта босим ўтказди.\nНефть импорт қиладиган давлатлар – Швейцария “қора олтин” импортёрларидан биридир – бу хом ашёга бўлган паст нархлардан фойда кўрадилар: нефть импорти учун камроқ ҳақ тўлаб, иқтисод қилинган маблағларни иқтисодиётнинг ривожланишига сарфлаш мумкин. Бироқ, нефть қазиб чиқарувчи мамлакатлар бюджети хом ашё экспорти ҳисобига шаклланади, демак, уларга бу фалокатдек гап.\nДунё мамлакатларидаги фоиз ставкалари\n2008 йилдаги глобал инқирозга қарши курашда марказий банклар фоиз ставкаларини тушириш орқали иқтисодиётни рағбатлантириш чораларини қўлладилар. Баъзи давлатларда улар мисли кўрилмаган паст (нолга яқин ёки, ҳатто, нолдан паст) даражага етди. Шу билан бирга, ноль фоиз ставкаси сиёсати саноат ривожланиши ва янги иш ўринлари яратилиши учун имкониятларни чегаралаб қўяди. Шу сабабли, молиявий вазият аста-секин яхшиланиши баробарида, фоиз ставкалари ўса бошлайдиган вақт хусусида ҳаяжонли фикрлар чалинмоқда. Яқинда АҚШ Федерал захира тизими базавий ставкани оширди ва биз жаҳон банклари шу каби йўлдан борадилар, деб кутмоқдамиз.\nВалюта алмашинув курси\nМиллий валютанинг ҳаддан ташқари мустаҳкамланиши мамлакатда товарлар ишлаб чиқариш ва ташқи бозорларга экспорт қилишнинг фойдасини йўққа чиқаради.\nШвейцария монетар сиёсати хусусиятлари\nМамлакатимиз пул-кредит сиёсати учта “кит”га асосланган. Бу, аввало, нархлар барқарорлиги (price stability), у инфляциянинг йиллик ўсиш суръатлари 2%дан ошмайдиган вазиятни ифодалайди. Албатта, муайян вазиятдан келиб чиқиб, рақамлар ўзгариши мумкин, лекин 2% – бу биз интиладиган кўрсаткич.\nИккинчидан, инфляция прогнозлари (inflation forecast). Қайд этиш керакки, улар фақат тўғри қарорлар қабул қилиш учун эмас, балки аҳолини нархлар қандай йўналишда ҳаракатланаётгани ва миллий банк тимсолида давлат бунга қандай муносабат билдириши ҳақида хабардор қилиш учун ҳам зарурдир.\nУчинчидан, қисқа муддатли фоиз ставкалари (short-term interest rate). Шуни қайд этишни истардимки, Швейцарияда қарз фоизларининг мослашувчан меъёрлари тизими амал қилади. Биз уларнинг шаклланишига бевосита таъсир кўрсатмасликка ҳаракат қиламиз, бироқ инқироз даврида бу жараёнга аралашишга мажбур бўлдик.\nXXI асрда мамлакатимиз пул-кредит сиёсати бир неча босқичдан ўтди. Биринчи давр 2000–2008 йилларни қамраб олди, ўшанда Швейцарияда ва бутун дунёда иқтисодий вазият нисбатан барқарор бўлиб, қисқа муддатли фоиз ставкалари аста-секин кўтариларди. 2008 йилдаги инқироз ипни чувалаштириб ташлади ва биз “экспансия модели” билан қуролланишга мажбур бўлдик, у валюта интервенцияларини амалга ошириш ва interest rateни уларнинг ноль даражасигача сунъий ўзгартиришни кўзда тутарди. 2011 йилда туб бурилиш нуқтаси рўй берди: инвесторларнинг Швейцарияга қизиқишлари ортиши ва банк омонатлари ошиши натижасида франк, бошқа валюталарнинг сезиларли қадрсизланиши баробарида, ўта кескин даражада мустаҳкамлана бошлади. Шу даражагача бордики, биз валюта алмашинувига чекловлар қўйдик ва франкни амалда “яккалаб” қўйишга мажбур бўлдик.\n2014–2015 йилларда вазият аста-секин ўзгара бошлади ва биз аввалда киритилган чекловларни бекор қилдик. Шунга қарамай, биз салбий фоиз ставкасини киритдик, яъни SNB талаб қилиб олингунча депозит ҳисобларидан йилига 0,75% ушлаб қолади. Бу чора жамғармалар соҳибларини ўз пулларини банкда сақламай, иқтисодиётга киритишга мажбурлашга қаратилган.\nҲозирда, евронинг заифлиги сақланиб қолганлигини инобатга олиб ва валютамизнинг ҳаддан ташқари мустаҳкамланишига йўл қўймаслик учун, салбий фоиз ставкаси ва валюта интервенциялари сиёсатини давом эттиришга мажбурмиз.\nШвейцария Миллий банки тўғрисида\nМиллий банк мақоми мамлакат Конституциясида белгиланган, унда SNB мустақил марказий банк сифатида давлатнинг пул-кредит курсини амалга ошириши айтилади. Бундан ташқари, махсус қонун (National Bank Act) қабул қилинган бўлиб, унда миллий банк функциялари аниқ белгилаб қўйилган. Муассасамизнинг бош вазифаси нархлар барқарорлигини таъминлаш, иқтисодий ўсиш учун қулай муҳитни яратиш ва ташқи омилларнинг таъсирини минималлаштиришдан иборат.\nАзалий орзуим амалга ошди, дея оламан. Болалигимдаёқ онам менга қизиқарли Шарқ эртакларини айтиб берарди, уларда Буюк ипак йўлидаги гўзал шаҳарларда яшовчи одамлар ҳақида ҳикоя қилинарди. Мени айниқса Самарқанд ва Бухоро қизиқтирарди, уларнинг чиройи, улуғворлиги ҳақида кўплаб китоблар ўқиганман. Ўзбекистонга келгач, мен орзуимдаги манзарани ўз кўзим билан кўрдим. Бухорога ташриф мени айниқса қувонтиради.\nМуассасамиз Ўзбекистон Марказий банки билан яқин алоқалар ўрнатган. Жумладан, ҳар йили Ўзбекистон МБ вакиллари SNBда малака оширадилар. Тошкентдаги учрашувлар ва музокаралар давомида биз бу ҳамкорликни янада кенгайтириш имкониятларини муҳокама қилдик.\nФото: Баҳодир Мамажонов, ўзбекистон МБ матбуот хизмати\n“Ақл оқими”ни орқага буриш. Кетганларни қандай қайтариш мумкин?. 934 17.10.2017\nИқтидорларнинг хориждан қайтишлари учун қулай палла юзага келди. Бу вазиятдан оқилона фойдаланилса, ...


25 — қисм\nИнсоннинг инсон сифатида чеклилиги ва алоҳида шахс сифатида чеклилиги\nИнсоннинг инсон сифатидаги чеклилигидан бошлаймиз, чунки бу муаммони ечиб бўлгандан кейин ҳар бир инсоннинг алоҳида шахс сифатидаги чеклилигини кўриб чиқамиз, ногиронлик ва шунга ўхшаш ҳолатларда нима тушунилади. Инсоннинг инсон сифатидаги чеклилиги ҳамма инсонга хос – ожизликни ҳис қилиш, ноқислик, ўзидан бошқага муҳтожлик.\nБундай табиатга эга бўлган инсон ўзининг ноқислигини ҳис қилади. У ўзининг ожизлигини яширишга ҳаракат қиларкан, буни бошқалардан яшира олса-да, лекин ўзини алдай олмайди. Чунки инсоннинг ноқислик ва ожизликни ҳис қилиши туғма сифатлардан бўлиб, бу инсонда доим мавжуд бўлди, чунки бу инсондаги тадайюн — сиғинишлик ғаризасининг бир кўринишидир.\nИнсондаги нуқсонлилик туйғуси уни ожизлик, нуқсонлик ва муҳтожлик каби сифатларга эга бўлмаган Яратувчиси томон юзланишига мажбур қилади. Чунки инсон ўзидаги имкониятларига қарамасдан Яратувчисининг ёрдамисиз ўзидаги ожизлик, нуқсонлиликни тўлдиришга қодир эмас, чунки У инсонни йўқдан бор қилган, унга гўзал бир сурат берган, уни тўғри йўл- ҳидоятга йўллаган ва унга ризқ ато этган Яратувчидир.\nАллоҳ Субҳанаҳу ва Таолонинг Ўз бандаларига атрофидаги ҳамма нарсани, Ерни ва Осмонни бўйсундириб қўйганлигини хабарини берган юзлаб оятларга қарайлик . Аллоҳнинг қуллари ундан ўзларининг ризқларини – егулик, ичкилик, либосларни оладилар, унинг турли жойларида юрадилар ва шу ерда яшайдилар. Улар ҳаётлари учун зарур бўлган ҳамма нарсани ердан чиқариб оладилар. Инсонга фикрлаш, чора-тадбирлар кўриш, режалар тузиш каби бир қанча қобилиятлар берилишига қарамай, у бу дунёда имкониятларининг чеклилигини тушунганидек, ўзининг Аллоҳ Таолонинг қонунлари билан чекланганини ва ўзининг бу чегаралардан ўтолмаслигини тушунади. Шунинг учун инсоннинг асосий муаммосини тўғри ечимини топиш — бу инсоннинг ўз Яратувчиси билан алоқасини ўрнатишидан иборатдир. Бу ерда инсоннинг ўзи билан алоқаси, йўқдан бор бўлган махлуқотлари билан алоқаси, унинг Қиёмат лаҳзасига, Қиёмат кунида жазо ёки мукофот олиш учун инсонларнинг бир жойда тўпланишларига муносабати, Аллоҳ Таолонинг буйруқ ва таъқиқларининг моҳияти тушунтирилади. Инсон ўзининг чеклилиги, ожизлиги ва бошқага муҳтожлиги билан боғлиқ бўлган масалаларга аниқлик киритадиган ва унга хотиржамлик берадиган тушунчаларни кўриб чиқиши ва қабул қилиши керак бўлади. Бу ҳаётда инсоннинг чеклилиги билан боғлиқ бўлган асосий нарсани тушуниш – бу Аллоҳга таваккул қилиш масаласидир. Инсон ўзининг ожизлиги ва чеклилигини Аллоҳга таваккул қилиб яширади. Буни батафсил кўриб чиқамиз.\n“Таваккул” – араб тилида вакил қилиш сўзидан олинган бўлиб, бир ишда бошқасига суянишга далолат қилади. Аллоҳ Таолога таваккул қилиш эса, ҳамма ишларда Аллоҳ Таолога суяниш, Аллоҳ Таолонинг ягона Яратувчи эканлигига, фақат Угина ризқ берувчи ва ҳидоятга йўлловчи эканлигига қаттиқ ишонишдир. У Коинот ва инсонни яратди, шунингдек, уларга маълум хосса ва хусусиятлар берди, сабаблар ва қонуниятларини олдиндан белгилаб берди. Ҳеч қандай қонун ва ҳеч қандай сабаб Аллоҳнинг иродасисиз ва изнисиз бирор натижага олиб келмайди. Инсон натижага эришиш фақатгина Аллоҳнинг иродаси билангина содир бўлишига тўла амин бўлиши керак. Агар Аллоҳ ҳоҳлаганида эди, ҳеч қандай сабаб натижа бермас эди ва ҳеч ким ҳоҳлаган нарсасига эриша олмас эди. Бироқ Аллоҳ Таоло Ўзининг илми ва иродасига кўра ҳаракат қиладиган қонунларни ўрнатишни ҳоҳлади. Инсон табиатига кўра ожиз. Аллоҳ Таоло шундай дейди:\n“Инсон заиф яратилгандир”. (Нисо: 28)\nИнсон, заиф, ожиз ва чеклилик сифатлари билан яратилган, фақат иймон ва Аллоҳ Таолога таваккул қилишлик уни кучли қилади. Биз оз сонли қўшинни Аллоҳга таваккул қилган ҳолда юзминглаган қўшинлар устидан ғалаба қозонганини кўрдик. Аллоҳга таваккул қилишнинг моҳияти мана шудир.\nИнсоннинг сифат ва қобилиятлари қазо ва қадар мавзусига алоқадор, яъни бу нарсалар унинг иродасига кўра содир бўлмайди ва у бу нарсаларни ўзгартиришга қодир эмас. Инсон касал бўлишга, қаришликка мойил, буни ўзгартиришга кучи етмайди. Инсоннинг қобилиятлари чекланган, у ўтиради, ухлайди, маълум бир миқдорда еб-ичади, ва барча ишларда шундай. Инсон узвий эҳтиёжларидан воз кеча олмайди, ўзининг ожизлиги ва чеклилигини ўрнини тўлдира олмайди.\nБироқ, ҳаётдаги асосий муаммосини тўғри ечиб, Исломни қабул қилган инсон ўзининг ҳар қандай ҳолатидан рози бўлади. Чунки қандай ҳолатда бўлмасин, бу унинг ўзи учун яхшилик эканлигига ишонади.\nШу тариқа, инсон Аллоҳга таваккул қилар экан, ўзининг барча ишларини Аллоҳга топширар экан, у ўз имкониятларидан ўзиб, бошқалар қилолмаган ишларни қила олади. Ва бунга бизда жуда кўп мисоллар бор.\nИсломдан кофир Ғарбнинг илиги қалтирамоқда\nИсломий юртлар ҳукмдорлари Суриядаги қўзғолонни бўғизлашга ҳаракат қилишмоқда


Инжилдаги шахарлар — Dilkashradio.com\nАссалому алайкум хурматли радио тингловчи мухлисларимиз. Сиз азиз биродарларимиз билан яна радио тўлқинлари орқали учрашиб турганимиздан бағоят миннатдормиз. Микрофон олдида яна мен Ғолиббек. Раббимиз Исо Масих Ўзининг хизмати даврида кўплаб ерларни босиб ўтди. Худди шу сингари Павлус хам деярли бутун дунёни кезиб, Раббимизнинг нажот йўли хақида инсонларга йўл юриқ кўрсатиб уларга қўлидан келган ёрдамини берди.\nИсо Масих Раббимиз юрган йўлларни, У ташриф буюрган жойларни Инжилда илова қилинган Фаластин харитасидан осонгина топиш мумкин. Албатта Инжилни ўқиганда ва ўрганганганимизда унга мурожаат қилиш фойдалидир. У Ўзининг шогирдлари билан Жалила бўйлаб юрган ва, эҳтимол, бу вилоятнинг барча қишлоқларига қирган. Исо юрган йўлларнинг кўплари хозиргача сақланиб қолган. Исо туғилган Байт-Лаҳм ва Носира бугун ҳам гуллаб-яшнаган шаҳарлардир. У Ўзининг биринчи мўъжизасини кўрсатган Кана хақида Юҳанно мактубининг 2:1-11 ўқишингиз мумкин,\nУ Ўзининг ҳаётининг илк йилларини ўтказган ва дурадгор бўлиб ишлаган Носира хақида эса Марк китобининг 6:3 ўқишингиз мумкин, У кўпинча ваъз қилиб юрган Ҳоразин ва Кафарнаҳум эса Матто 27:56да тасвирлаб берилган. Магдалалик Марямнинг она шаҳри Магда ва Исо бева аёлнинг ўғлини ҳаётга қайтарган Наин шаҳри буларнинг ҳаммаси бир-биридан 40 км масофада жойлашган. Жалила кўлининг шарқий қирғоғида, Исо у ерда жинга чалинган одамни даволаган, Гадара ўлкаси жойлашган эди. Исонинг Яҳудиядаги хизмати Қуддусга ва унга қўшни қишлоқларга қаратилган эди.\nҚўйинки Раббимиз ўз олдига нимани мақсад қилиб қўйган бўлса барчаси амалга ошди. Исо Марям билан Мартанинг уйида кечлик овқат қилган Байтания Қуддусдан бир ярим километр узоқликда, Зайтун тоғининг шарқий ён бағрида жойлашган эди. Унга қарши ғазаб ҳаддан ташқари кучайганидан кейин У узоқлашиб кетган Эфраим саҳро яқинида, Байтфагия, эҳтимол Байтаниядан унча узоқ бўлмаган жойда жойлашган эди.\nЎзининг тирилишидан сўнг у ерга борадиган йўлда У Ўзининг икки шогирди билан учрашган Эммаус Қуддусдан шимоли-ғарб томонда 12 қилометр узоқликда, Яффа томон йўлда жойлашган эди. Қуддуснинг ўзи ҳақида Инжил тез-тез эслайди. Маъбад, Силоам ҳовузи ва Байт-Ҳасда, Қидрон Сойи,Зайтун тоғи этагидаги Гетсемания боғи, Ғолғута, “қатлгоҳ” бу жойларнинг ҳаммаси Исога ва Инжил муаллифларига таниш эди.\nЯҳудиядаги деярли бир йиллик хизматидан сўнғ, Исо Унга қолган вақтидан кўпроғини У Жалилада ва унинг атрофларида ўтказди. Унинг Қуддусдан Жалилага ўтиб юришлари, Хушхабарни ваъз қилишга катта имкониятлар берар эди. Ўзининг ваъз қилиб юришлари даврида У ташриф буюрган кўплаб шаҳар ва қишлоқларидан тахминан йигирматаси Инжилда санаб ўтилган. Уларнинг қаерда жойлашганини билиш Сизга Масиҳнинг ҳаётини ўрганишингизда ёрдам беради деган умиддамиз.


Темир йўллар институтида қандай ўзгаришлар кутилмоқда?\n20:00 / 07.07.2019\n1931 йили Ўрта Осиё темир йўл муҳандислари институти сифатида ташкил топган, айни пайтда «Ўзбекистон темир йўллари» акциядорлик жамияти таркибидаги Тошкент темир йўл муҳандислари институти ўз профилини кенгайтирмоқда.\nОлийгоҳда 22 та кафедра фаолият олиб боради, 20 та бакалавриат ва 15 та магистратура таълим йўналишлари бўйича мутахассисларни тайёрлайди. Олий таълим муассасасидаги ўзгаришлар бўйича проректор Абдулазиз Ғуломов Kun.uz'га интервью берди.\n─ Темирйўл институти фақат битта йўналиш учун кадр чиқаради, битта соҳа учун ишлайди, «Темирйўл» нинг ўзи ҳам монопол ташкилот бўлганлиги учун, институт бошқаларга кадр етиштирмайди, дейишади. Ҳозирги қабул жараёнида ҳам буюртмачи битта бўлади, деган қараш юради. Ҳар йили қабул жараёнида кадр буюртмачиси битта бўлиб қоладими? Бу йилги қабулнинг ўтган йилгиларидан фарқи борми?\n─ Бу қараш нотўғри. Биз битта корхона учун ишламаймиз. Албатта, асосий кадрлар истеъмолчиси «Ўзбекистон темирйўллари» АЖ таркибига кирувчи корхона ва ташкилотлар ҳисобланади. Шунга қарамай, институтда жуда кўп йўналишлар, хусусан умумий транспорт, логистика, қурилиш, иқтисодиёт ва бизнес, касб таълими йўналишлари ҳам мавжуд. Нафақат «Ўзбекистон темирйўллари»га, балки иқтисодиётдаги турли соҳалар учун кадр тайёрлаймиз.\nИлгари алоҳида бўлган «Ўзбеккўмир», «Тошкент метрополитени» ҳам темирйўл тизимига ўтказилди. Ҳозир эса уларга ҳам кадр тайёрлаймиз. Жорий йилдан кончилик иши, кўмир қазиб олиш бўйича ҳам кадр тайёрлашни бошлаймиз. Бу биз учун янги соҳа. Шунинг учун четдан ўқитувчиларни жалб қилиш режалаштирилган.\n─ Профилга мос бўлмаган соҳаларни қамраб олишнинг самарадорликка салбий таъсири йўқми?\n─ Йўқ, салбий таъсири йўқ. Ҳар бир таълим йўналишининг ўз меъёрий ҳужжатлари бўлади, профессор, ўқитувчиларни жалб қилиш керак бўлади. Агар жараён тўғри ташкил этилса, бошқа таълим йўналишларини ҳам қамраб олиш имконияти пайдо бўлади. Лекин бу вазифанинг ўзига яраша қийинчилиги борлигини эътироф этиш керак.\nЯнги ташкил этиладиган кончилик иши ёки ўтган йили ташкил этилган Дронларни лойиҳалаш ва эксплуатация қилиш иши бўйича маълум жиҳатдан анча ишлашга тўғри келди. Дунёда тан олинган дрон ишлаб чиқарувчи корхоналар, олий таълим муассасаларига мутахассисларни юбориб, тайёрладик.\n─ Ўтган йили кириш тест имтиҳонлари бир неча кун давомида ўтказилди, бу йил эса учта йўналишга ҳужжат топшириш имконияти мавжуд. Магистратура учун имтиёзлар бор, мақсадли қабул квоталари мавжуд. Бундай ўзгаришлар Темир йўллар институтига ҳам татбиқ этиляптими?\n─ Албатта. Бу йил янги тартибдаги қабул режалаштирилган. Инсон ҳаёти хавфсизлиги масаласи юқори ўринда турадиган корхоналар учун кадр тайёрлаганимиз боис уларнинг соғлигига бўлган талаб ҳам юқори. Масалан, светофорни кўра олиши учун дальтонизм бўлмаслиги лозим. Институтга ҳужжат топшириш жараёнида ихтисослаштирилган тиббий кўрик жараёни ўтказилади. Бошқа ОТМларда давлат хизматлари агентлиги орқали ҳужжат топшириш тизими йўлга қўйилди, тиббий кўрик, саломатлик талаби масаласи боис бизда фақатгина институтнинг ўзида ҳужжат қабул қилинади.\nАбитуриент учта йўналишга ҳужжат топшириш жараёнида иккинчи ёки учинчи йўналиш сифатида Темирйўллар институтини танлади, дейлик. У имтиҳонлардан ўтиб, бизда ўқиш учун тавсия этилсаю, лекин саломатлиги талабга жавоб бермаса, уни қабул қила олмаймиз. Шунинг учун нечанчи йўналиш қилиб танлашидан қатъи назар тиббий кўрикдан ўтиши керак бўлади. Тиббий кўрикдан қабул комиссиясининг йўлланмаси орқали ўтказилади. Темирйўлларнинг марказий поликлиникасида махсус комиссия тузилади, танлаётган йўналишига абитуриентнинг лойиқ ёки йўқлиги текширилади. Қабул жараёни 15 июндан 15 июлгача давом этадиган бўлса, тиббий кўрик ҳам айни шу муддатлар оралиғида ўтказилади. Тиббий кўрик абитуриентлар учун мутлақо бепул.\n─ Институтда ташкил этилган дрон йўналиши алоҳида қизиқиш уйғотади. Дрон олиб киришнинг тақиқланиши кодексда белгиланган, дронни ишлатиш учун ҳам алоҳида рухсатнома талаб этилади. Шу нуқтаи назардан, дрон бўйича мутахассис тайёрлаш қийинчилик туғдирмайдими?\n─ Албатта, маълум даражада қийинчилиги бор. Дронни нафақат олиб кириш, сақлаш, фойдаланиш ҳам жиноий жавобгарликка сабаб бўлиши мумкин, яқинда бу бўйича қонунчиликда ўзгариш бўлди. Ноябрдан бошлаб бу фаолият учун қонуний санкция кучга киради. Шу боис дроннинг реал вариантини ушлаб кўриш қийин масала. Республикадаги геокадастр, шаҳарсозлик, картография каби ташкилотлар билан ҳамкорлигимиз бор. Улар бизнинг кадр истеъмолчиларимиз ҳисобланади. Шу ташкилотларга талабалар бориб, дронларни кўриш, танишиши имконияти яратилади.\nБизда учувчи аппаратлар бўйича тажриба мавжуд эмас. Шунинг учун чет элдан ўқитувчи мутахассисларни жалб қилиш, ўзимизнинг ўқитувчиларни стажировкага юбориш масаласи кўриляпти. Биздаги иккита профессор ва бир нафар магистр фуқаро дронларига эга бўлиш рухсатномасини қўлга киритган. Ўқув адабиётларини жамлаш масаласи кўриляпти.\n─ Дрон мутахассислиги Ўзбекистон учун маҳаллийлашган соҳа эмас. Факультетнинг очилганига бир йўл бўляпти. Келгусида дрон бўлимлари ташкил этилиши, бу соҳанинг ривожлантирилиши бўйича режа борми?\n─ Бугунги кунда мавжуд меъёрий ҳужжатларга асосан давлат, ҳарбий ва фуқаровий дронларга ажратилади. Улардан фойдаланиладиган соҳалар жуда кенг. Маҳаллийлаштириш ҳақида гапирганда, бизнинг битирувчи талабаларимиз нафақат дронларни эксплуатация қилиш, балки уларни ишлаб чиқариш бўйича ҳам билимга эга бўлади. Уларнинг ичини дастурлаш, қурилмавий жиҳатдан лойиҳалашни 100 фоиз ўрганишади. Санкт-Петербурдаги дрон ишлаб чиқарувчи заводни ўқитувчилар кўриб келишди,технологик жараён тўлиқ ўрганилди. Дронлар орқали 3D моделларни яратиш тажрибаси устида ишланмоқда.\n─ Темирйўллар институти асосий буюртмачиси бўлган «Ўзбекистон темирйўллар» нинг илмий базаси ҳам ҳисобланади. У ердаги ўқитувчи мутахассисларнинг илмий салоҳияти қай даражада? Ўзбекистондаги темирйўллар тизими Европа стандартига мос эмас, совет моделида ишлайди, деган қарашлар ҳам бор. Соҳадаги замонавий стандартларни Ўзбекистонга маҳаллийлаштириш имкони борми?\n─ Илмий база, албатта, ривожланган. Темирйўл шунақа тизимки, у бошқалардан ажралиб ривожланиш хусусиятига эга эмас. Консорциум, кенгашлар асосида соҳаларнинг бир-бирига боғлиқлигини кўриш керак. Европа билан солиштирадиган бўлсак, озгина фарқланиши мумкин, лекин технологиялар деярли бир хил. Мисол учун, Испания корхонасининг поездлари юрибди. Технология умумий бўлса, орада ҳеч қандай муаммо бўлмайди. Йўлакнинг фарқи жиҳатидан орада узилиши бўлиши мумкин, лекин уларнинг технологияларини биз ўрганиб келяпмиз.\nМустақилликнинг илк даврида эса илмда бўшлиқ пайдо бўлган. Орадаги маълум бир авлодда узилиш бўлган. Илм билан шуғулланадиганларнинг орасида узилиш бўлган. Ҳозир илм ёшармоқда. Ёшлар илмга интилмоқда. Илмий салоҳиятни оширишда нафақат ички имкониятлардан, балки чет эл тажрибаларидан ҳам фойдаланяпмиз. 14-15 йилдан бери хорижий олийгоҳлар билан ҳамкорликда кадр тайёрланади. Орадаги бўшлиқ йил сайин камаймоқда.\n─ Совет даврида Марказий Осиё учун ишлаб чиқилган, лекин амалга оширилмай қолган лойиҳалар мавжуд бўлган. Бу лойиҳаларни интеграциялаш масаласи нима бўлади? Узоқ йиллардан бери банк, молия соҳасида биз етакчимиз деб айта оламиз. Темирйўллар масаласида ҳолат қандай?\n─ Институт 1931 йилда ташкил этилган. Ўрта Осиёда темирйўлчи мутахассисга бўлган эҳтиёжни қондиришни бизнинг институт орқали амалга ошириш мақсад қилинган. Олмаотада бизнинг филиалимиз бўлган, ҳозир у ажралиб, академия даражасига чиққан. Тожикистонда ҳам филиал бўлган, лекин асосий илмий база бизда бўлган. Бугунги кунда бизга яқин мамлакатлардаги темирйўл соҳаси кадрлари бизнинг битирувчиларимиз ҳисобланади. Ҳаттоки Россиянинг топ менежментида ҳам бизнинг битирувчилар бор. Институтимиз темирйўл транспортида илгари ҳам етакчи бўлган, ҳозир ҳам бу позицияни сақлаб турибди. Маълумки, шимолдан жанубга ҳам, шарқдан ғарбга ҳам йўллар Ўзбекистон орқали ўтади. Хитой орқали йўл ҳам, келажакдаги Ҳирот ─ Пешовар йўлида ҳам биз тайёрлаган кадрларнинг меҳнати иштирок этади. Темирйўллар соҳаси кадарлари Ўрта Осиё бўйича рақобатбардош деб айта оламиз. Мозори шариф йўналиши бўйлаб йўл қурилишида иштирок этганлар ҳам биз тайёрлаган мутахассислар саналади. МДҲ ҳудудида иккинчи бўлиб 250 км/с тезликдаги поездни йўлга қўйганимиз жаҳон миқёсида ҳар доим эътироф этилади, бунга кўп бора гувоҳ бўлганман. Тезликни 250 км/сга етказиш осон масала эмас, бунда фақатгина поезд эмас, тўлиқ инфратузилма технологияси муҳим рол ўйнайди.\n─ Институт олдида ҳал этилиши керак бўлган қандай масалалар қолмоқда?\n─ Рейтинг масаласи. Ҳам ички, ҳам ташқи рейтингга катта эътибор қаратамиз. Институтнинг жаҳон миқёсидаги рақобатбардошлигини таъминлаш режаси тузилган. Рейтингга кириш учун таълим сифатини ошириш масаласи бор. Ҳар йили ўқитувчиларнинг 30 фоизини хорижий тилларга ўқитиш тизимини йўлга қўйганмиз. Имиж билан ишлаш масаласи ҳам долзарб бўлиб турибди. Хорижий фуқароларни ўқитишга ҳам эътибор қаратяпмиз. Четдан жуда кўп талабалар келади. Темирйўл соҳаси бўйича институтнинг мавқеи юқори. Фундаментал билимларга катта эътибор берамиз. Ишга борганда физика, механика, кимёдан фундаментал билимларни билмаса, ундан ҳеч қандай мутахассис чиқмайди.\n#Темир йўллар институти


Ўзбекистон Республикаси Олий суди турли миш-миш хабарларга раддия берди\n17:30 / 19.08.2017\nЎзбекистон Олий суди шу йилнинг 16-17 август кунлари айрим интернет нашрларида пайдо бўлган хабарларни асоссиз экани ҳақида баёнот бериб, уларга раддия берди. Унинг матни Олий суд сайтида жойлаштирилган.\n“2017 йил 16-17 август кунлари айрим интернет-сайтларда жорий йил 15 август куни Олий суд биносига «ҳужум» қилингани ҳақида хабарлар пайдо бўлди. Нашрларнинг ёзишича, Олий суд раиси К.Камилов фуқароларни қабул қилишда шундай воқеа содир бўлган.\nҚатор нашрларнинг муаллифлари ҳақиқий вазиятни нотўғри талқин қилиб, ўқувчиларини «ғазабланган фуқароларнинг бақир-чақирлари», «мустаҳкам ёпилган дарвозаларни кўчиришгани», «қасрни вайрон қилишгани», «300-400 киши» ва шу кабилардан хабардор этган. Афсуски, интернет тармоғига берилган айрим хабарларни текширмасдан, ушбу веб-сайтлар хулоса қилишга шошилишган ва шу билан воқеликни бўрттириб кўрсатишган.\nҚайд этиш жоиз, 2017 йил 15 августда Олий суд раиси К.Камилов фуқаролик, жиноий, маъмурий ва иқтисодий ишлар бўйича 100 дан ортиқ фуқаро қабул қилинган.\nБундан ташқари, шу куни 27 нафар фуқаронинг ариза ва мурожаатлари қабул қилинган, шунингдек, турли саволлар билан оғзаки мурожаат қилган 72 киши қабул қилинган.\nОлий суд дарвозаси ёнида кутиб турган бир неча фуқаро қабул чоғида постда турган милиция ходими ва суд хизматчилари диққатини чалғитиб, ўзлари дарвоза зулфагини очиб, қабулга навбатсиз кириш мақсадида суд биносига киришган.\nУлар бино фойесига киргач, қабул тартибидан хабардор қилинган, фуқароларнинг бир қисми розиликлари билан Олий суд раиси ўринбосари ва судьялари томонидан қабул қилинди. Қолган кишиларни бевосита Раис қабул қилди.\n16 август эрталаб 9:30 дан 17:30 гача Олий суд раиси яна 60 дан ортиқ кишини қабул қилди.\nШунга алоҳида эътибор қаратамизки, Олий суд раиси ва раис ўринбосарларининг фуқароларни қабул қилиши ҳар куни ўтказилади”, - дейилади раддияда.\nЎзбекистон Олий суд


ХАДИЧАИ КУБРО АЁЛ-ҚИЗЛАР ЎРТА МАХСУС ИСЛОМ БИЛИМ ЮРТИДА ТАДБИР БЎЛИБ ЎТДИ – .:: Xadicha.uz\nХАДИЧАИ КУБРО АЁЛ-ҚИЗЛАР ЎРТА МАХСУС ИСЛОМ БИЛИМ ЮРТИДА ТАДБИР БЎЛИБ ЎТДИ\n2019 йилнинг 7 март куни “Вақф” хайрия жамоат фонди ташрифи муносабати билан тадир бўлиб ўтди.\nЖорий йилнинг 7 март куни “Вақф” хайрия жамоат фонди ташрифи муносабати билан тадбир бўлиб ўтди. Тадбирда ушбу фонд бошқарув раиси Искандар Халилов сўзга чиқди ва фонднинг ташкил этилганидан то ҳозирги кунгача амалга оширган хайрли ишлари ҳақида қисқача сўзлаб берди. Шундан сўнг 10 нафар талаба қизларнинг шартнома тўлов пули тўлангани ҳақида сертификатлар топширилди, қолган талабаларга ҳам пальто, материал ва китоблар тақдим этилди. Тадбир давомида “Вақф” хайрия жамоат фонди ва унинг амалга оширган ишлари ёритилган видео намойиш этилди.\nТадбир жуда мазмунли, қизиқарли ва мароқли бўлиб ўтди. Талаба қизлар мазкур хайрия ишидан жуда мамнун бўлдилар. Шунингдек, “Вақф” хайрия жамоат фонди ҳақида кўплаб маълумотларга эга бўлдилар.\n11/03/2019 at 14:54\nAssalomu alaykum 11 sinfni tugatgan lekin 18 yoshga to’lmagan bo’lsayam o’qishga olasilami?chunki islom institutiga faqat madrasani bitirganlani olarkan,18ga to’lishni kutib 4 oqigandan keyin institutda yana 4 yil vaqt o’tib ketadiku shu yoshni olib tashlasa bomidimi?rahmat


Ситора Фармонова: "Уятсиз сериалда суратга тушишим учун менга 700 минг доллар таклиф қилишган" » Ўзбекистон янгиликлари – Zamin.uz\n07 январь 2020, 18:31\nАктриса Ситора Фармоновага уятсиз саҳналари бўлган Голливуд фильмида суратга тушиш учун 700 минг доллар гонорар таклиф қилишган. Ситора бу ҳақда «Sb.uz» порталининг «Очиқ суҳбат» лойиҳасига берган интервьюсида айтиб ўтди.\n«2008 йилда менга Голливуддан таклиф бўлган. Бу Sony Entertaiment Production ва ‘ТНТ’ телеканалининг қўшма лойиҳаси эди. Қўлимга қиймати 700 минг доллар бўлган икки йиллик шартнома келиб тушган. Бу таклифдан жудаям хурсанд бўлганман. Лекин кейин билсам сериалнинг 50-қисмидан кейин уятсиз саҳналари бошланар экан. Мен бундай саҳналарни ўйнамайман, деганимда, менга сизда дублёр бўлади, дейишган. Лекин у саҳналарда мен эмас, дублёр ўйнаётганини саҳна ортидагилар билади, томошабин эса бу саҳналарда мени кўради.\n350 та қисмли сериалнинг 50-қисмидан кейин уятсиз саҳналар бошланади. Бу дегани 300 та қисмда шундай саҳналар бўлади, дегани. Томошабин сериални кўргани сари мендан нафратланишни бошлайди. ‘Ўзбекистондан чиққан қиз шунақа кинода рол ўйнабди’, дейишади.\nЎша 700 минг долларни олдим, бир, икки, беш ёки ўн йил ерман. Лекин бу кино чиққанидан кейин отам қандай бош кўтариб юради? Оила аъзоларимнинг ҳоли нима кечади? Хуллас, бу таклифни рад этганман. Кўпчилик нега ундай қилдинг, бу таклиф орқали сенга Голливудга йўл очиларди, дейишган. Мен уларга ‘мени Голливудга йўл эмас, оила аъзоларим, уруғ-аймоғим кўпроқ қизиқтиради’, деганман», — дейди Ситора Фармонова.\nЯнгиликлар » Маданият » Ситора Фармонова: "Уятсиз сериалда суратга тушишим учун менга 700 минг доллар таклиф қилишган"\n20:20 Ситора Фармонова: "500 еврога танамни кўрсатмайман" (видео)\n21:24 Ситора Фармонова «Ўзбекконцерт» қарорига муносабат билдирди\n22:45 Албатта кўринг! Ситора Алимжоновадан жонли ижро (видео)\n15:04 Ситора Алимжонова: “Алишер Узоқов—мен учун йўқ инсон”


Тўйлар ҳақида ўйлар - Ayol.uz\nayoluz 22.11.2014 08:26 2050 01\nДунёдаги кўп халқлар қатори биз – ўзбекларда ҳам азалдан оила ва никоҳ муқаддас саналиб, эъзозланган. Шу боис ўзбеклар доимо тўйларига алоҳида эътибор берганлар. Аждодларимиз никоҳни Оллоҳ буюрган шариат қоидаларига қаттиқ риоя қилган ҳолда ўтказишга интилганлар. Тўй расм-русмлари ҳам никоҳни, оилани мустаҳкамлашга қаратилган. Тўйлар халқни маънавий-руҳий томондан тарбияловчи восита бўлган. Чунки тўйларда халқ оғзаки ижоди – лапарлар, термалар, милллий рақс санъати, қўшиқ санъати ҳам равнақ топган. Кейинги юз йилликда ўзбеклар ҳаётидаги ижтимоий-сиёсий ўзгаришлар, юртимизнинг рус истеълочилари томонидан босиб олиниши ва улар олиб броган руслаштириш сиёсати халқимизнинг муқаддас анъаналарига, жумладан, тўйларга ҳам ўз таъсирини ўтказди. Ота боболаримиз асрлар давомида риоя қилиб келган анъаналар, расм-русмлар унутила бошлади, шариат аҳкомларига риоя этилмай қўйилди.\nБарчасининг оқибатларини айтсам тилим, айтмасам дилим куяди: оилавий можаролар, эр-хотин орасидаги низолар, қўйди-чиқдилар, болаларнинг тирик етим қолиши, етимхоналарнинг кўпаяётганлиги ва ҳоказо… ҳоказо…. Булар нима? Қандай гуноҳларимиз ва хатоларимиз эвазига кўраётган кўргуликларимиз булар? Ахир, камтарона ва покиза тўйлар ўтказган бизнинг аждодларимиз бундай фожеаларни билмаганлар-ку, бунай ишларни ўзлари учун ор билганлар-ку?! Бугун ўзлигимизга қайтадиган давр келмадимикан?\nМустақиллик даврида халқимиз ижтимоий хаётида, ижтимоий-сиёсий қарашларида туб ўзгаришлар содир бўлди. Лекин, афсуски, тўй расм-русумларида ижобий силжишдан кўра, салбий - номақбул одатлар кўпроқ кўзга ташланмоқда. Никоҳнинг муқаддаслигини англаш, уни пок сақлаш, ҳаром-харишдан асраш ўрнига латта-путтага берилиш, молу дунёга, дабдабага, ҳою-ҳавасга ҳирс қўйиш тобора авжига чиқмоқда. Ижтимоий ҳаётдаги иқтисодий тақчилликка қарамай, тўйларни дабдабага айлантириш, дастурхонга, сарпо ва либосларга ҳашам бериш, кайф-сафо, маишатга муккасидан кетиш камайиш ўрнига кучаймоқда. Бундай тўйлар жуда кўпчиликнинг жонига теккан бўлса-да, тўйларни бошқача тартибда ўтказиш учун ҳеч кимда ирода, қаътият етишмаяпти.\nДиний эътиқодларга эркинлик берилиши аҳоли муайян бир қисмининг шариат қоидаларига кўра яшашлари учун имкон туғдирди. Турмуш тарзимизга “исломий тўй” деган янгича тўй кириб келди. Лекин, афсуски, исломий тўйдан ҳам кутган эзгу умидларимиз рўёбга чиқмаётир. Чунки ҳали диний саводи унча юқори бўлмаган отинойилар бундай тўйларни фақат ваъзхонликка, қуръонхонликка, такбирхонликка айлантириб юбордилар. Мусиқа, қўшиқ, шеърхонликларни эса, “шайтоннинг найранги” деб қатъий ман этиб, ҳали шариат аҳкомларига тўлиқ риоя қила олмаётганларнинг иззат-нафсига тегадиган, уларни диндан бездирадиган гапларни айта бошладилар. Бу эса, исломий тўй ҳақида халқимиз орасида салбий қарашларни келтириб чиқармоқда. Ҳолбуки, пайғамбаримизнинг ҳадисларида тўйда мусиқа чалиш, қўшиқ айтиш, ўйин кулгу қилиш мумкинлиги ҳақида маълумотлар келтирилган.\nИжтимоий ҳаётимизга бозор муносабатларининг кириб келиши – биз ҳоҳлаймизми, йўқми – бугун бўлмаса эртага тўй ўтказиш тартибларига ҳам таъсир этади. Тўйлар бундан буён тобора ихчанлашиб, соддалашиб бориши эҳтимолдан холи эмас. Негаки, бозор муносабатларининг ўзига хос қонунлари, яъни нархларнинг ўсиши, кундалик истеъмол молларига бўлган эҳтиёжларнинг тобора ошиб бориши бу эҳтиёжларни қондириш учун кўпроқ меҳнат қилишга мажбур этади. Бу эса, бозор иқтисодиётининг қонун-қоидаларини, ижтимоий ҳаётнинг моҳиятини терангроқ англаб етиш учун имкон туғдиради, одамларда меҳнат ва машаққат билан топган пулни тўйларда беҳуда совуришга йўл қўймайди.\nАввало, тўйда спиртли ичимликларни қўймаслик. Чунки никоҳ ҳалоллик ва поклик рамзидир. Унга Оллоҳ томонидан ҳаром этилган нарса аралаштирилса, ҳалолга ҳаромнинг касри уради ва никоҳнинг мустаҳкамлигига футур етади.\nИккинчиси, аёл билан эркакни бир жойга тўплашга, биргаликда ўйин-кулгу қилишга барҳам бериш. Чунки бунда кўз зиносига йўл қўйилад. Бу ҳам ҳаром этилган амалдир ва никоҳга салбий таъсир кўрсатиши шубҳасиздир.\nУчинчиси, исрофгарчиликка йўл қўймаслик, ноз-меъматларни, сарпо-сидраларни, қизнинг сепини ошириб-тоширмаслик. Чунки Оллоҳ бундай ҳолни суймайди ва бу ҳаром амалдир.\nШу уч қоидага риоя қилган одам, шубҳасиз, ўз фарзандига ва бошқаларга бахт улашган, яхшилик қилган, қурилаётган ёш оила пойдеворининг мустаҳкам бўлишига ҳисса қўшган бўлади.\nТўйларда янгича тартиб, янгича расм-русумларни жорий қилишда маҳалла қўмиталари, хотин-қизлар фаолларининг таъсири кучли бўлмоғи зарур. Ҳар бир маҳаллада иқтидорли аёллардан лапарчилар, мусиқачилар гуруҳини ташкил этиш, тўйни қизиқарли, бир умр эсда қоладиган қилиш учун турли-туман дастурлар тайёрлаш, тўй иштирокчиларининг фаоллигини ошириш йўлларини ўйлаб топиш лозим.\nМуаллиф: Ҳафиза Насруллоҳ\n[message type="info" title="Info"]Мазкур мақола аёл.уз сайтида 2007 йил 7 Октябр куни чоп этилган эди.[/message]


Бугун Халқаро таълим куни - hudud24.uz\n2021, 02-Mart | 18:47\nБош саҳифа Муҳим Бугун Халқаро таълим куни\n12:31 / 24-01-2021\nБилим олиш ҳуқуқи инсонларнинг узвий ҳуқуқларидан биридир. Маълумки, муайян билимлар мажмуини эгаллаш билан боғлиқ бўлган фаолиятлар, уларни ташкил қилиш ва бошқариш таълим, деб аталади.\nБирлашган Миллатлар Ташкилоти Бош Ассамблеяси 2018 йил 24 январни Халқаро таълим куни деб эълон қилиш тўғрисида резолюция қабул қилган эди.\nУшбу резолюцияда таълим жамиятни ривожлантиришда ҳал қилувчи роль ўйнаши ва барқарор ривожланиш соҳасидаги мақсадларга эришига хизмат қилиши эътироф этилган. БМТнинг Бош Ассамблеяси барча давлатларни Барқарор ривожланиш соҳасидаги 4–мақсадни амалга ошириш бўйича саъй-ҳаракатларни қўллаб-қувватлаш учун ўзаро ҳамкорликни фаоллаштиришга эътиборни кучайтиришни тавсия қилган.\nБМТ Бош Ассамблеяси Халқаро таълим кунини байрам қилиш бўйича барча тадбирларни ташкил этишни Бирлашган Миллатлар Ташкилотининг Таълим, фан ва маданият масалалари бўйича ихтисослашган муассасаси – ЮНЕСКОга топширган.\nЮНЕСКО ўтган 2020 йилдаги Халқаро таълим кунини “Одамлар, жаҳон, фаровонлик ва тинчлик учун ўқитиш” шиори остида ўтказишни белгилаб берди. Бу таълимнинг инсонпарварлик мақсадлари ва унинг жамиятни ривожлантиишдаги ҳал қилувчи ролини ифода этади. ЮНЕСКО, шунингдек Халқаро таълим кунини кенг кўламда, устувор вазифаларни белгилаб олган ҳолда байрам қилишни тавсия этган эди.\nМаълумки, таълим олиш ҳуқуқи Инсон ҳуқуқлари умумжаҳон декларациясининг 26–моддасида мустаҳкамлаб қўйилган. Ушбу моддада барча давлатлар бепул бошланғич таълимни таъминлашга даъват этилади. 1989 йилда қабул қилинган “Бола ҳуқуқлари тўғрисида”ги конвенцияда давлатларнинг ҳамма учун олий таълим олиш имкониятини таъминлаш мажбурияти тўғрисидаги қоида мавжуддир.\nЖаҳон ҳамжамияти 2015 йилнинг сентябрь ойида 2030 йилгача бўлган даврга мўлжалланган кун тартибини қабул қилиб, таълим Барқарор ривожланиш соҳасидаги барча 17 мақсадга эришишнинг ҳал қилувчи омили эканлигини эътироф этган. Барқарор ривожланиш соҳасидаги 4-моддада эса сифатли ва адолатли таълим билан ҳаммани қамраб олишни таъминлаш ҳамда барча учун бутун умр давомида таълим олиш имкониятини рағбатлантириш кўзда тутилган.\nТаълим қашшоқликдан қутилиш ва келгусида фаровонликка эришиш имкониятини тақдим этади. Бироқ, ҳозирги пайтда жаҳонда 262 миллион бола ва ўсмир мактабга бормайди. 617 миллион бола ва ўсмир эса ўқишни ва математиканинг энг оддий қоидаларини билмайди. Шунингдек, Африка мамлакатларидаги қиз болаларнинг фақат 40 фоизидан камроғи бошланғич таълим олади. Қочоқ ҳисобланган 4 миллион бола ва ўсмир ҳам мактабга бормайди. Бундай ҳолат уларнинг таълим олиш ҳуқуқини бузади. Бунга йўл қўйиб бўлмайди.\nЖаҳондаги давлатлар инклюзив, адолатли ва сифатли таълим олишни таъминламасдан ҳамда фуқаролари учун бутун умр давомида таълим олиш имкониятларини тақдим этмасдан, гендер тенглигига эриша олмайди. Шу билан бирга, таълим соҳасини ривожлантирмасдан миллионлаб ёшларни қашшоқликдан ҳалос этиб бўлмайди.\nСифатли ва узлуксиз таълимни ривожлантириш Ўзбекистон сиёсатининг устувор йўналиши ҳисобланади. Ўзбекистон Республикаси Конституциясининг 41-моддасида ҳар кимнинг билим олиш ҳуқуқига эга эканлиги мустаҳкамлаб қўйилган. Мамлакатимизда амалга оширилаётган таълим соҳасидаги ислоҳотлар фақат унинг тизими мазмунини ўзгартирибгина қолмасдан, таркибини ҳам такомиллаштирмоқда. Сўнгги йилларда таълимнинг барча даражаларидаги туб ислоҳотлар натижасида таълим тизимини янада такомиллаштиришга қаратилган қатор қонун ҳужжатлари қабул қилинди. Ўзбекистон Республикасининг “Таълим тўғрисида”ги Қонуни, Ўзбекистон Республикаси Президентининг “Ўзбекистон Республикаси Олий таълим тизимини 2030 йилгача ривожлантириш концепциясини тасдиқлаш тўғрисида”ги ҳамда “Ўзбекистоннинг янги тараққиёт даврида таълим-тарбия ва илм-фан соҳаларини ривожлантириш чора-тадбирлари тўғрисида”ги фармонлари шулар жумласидандир.\nБундан ташқари таълим соҳасига катта миқдорда инвестициялар ҳам киритилмоқда. Бу эса интеллектуал ривожланган ва юқори даражада инсон капиталига эга бўлган шахсларни тарбиялашга хизмат қилади.\nБу йил Халқаро таълим кунини нишонлаш ўзига хос аҳамиятга эга. Чунки мамлакатимиз Президенти Ш.Мирзиёев томонидан 2021-йил – “Ёшларни қўллаб-қувватлаш ва аҳоли саломатлигини мустаҳкамлаш йили” деб эълон қилинган. Мазкур йилда таълим тизимидаги ислоҳотларни янада жадаллаштирилиши республикамизни янада ривожланишига ва ижтимоий фаровонликни таъминланишига хизмат қилади.\nЎзбекистон Республикасининг Миллий маркази Инсон ҳуқуқлари соҳасидаги таълим ва маърифат бўлими бошлиғи\nАввалги мақола“Адлия вазирлиги стипендияси” жорий этилмоқда\nКейинги мақолаСудга етаклаган миллионлар


НАТО ва Россия қайси ҳудудда тўқнаш келиши мумкинлиги айтилди | Qalampir.uz\nНАТО ва Россия қайси ҳудудда тўқнаш келиши мумкинлиги айтилди\nОлам\t21 Июнь 17:01 20685\nСувалки йўлаги фаразий жиҳатдан энг хавфли ҳудуд ҳисобланади. Айнан у Шимолий Атлантика иттифоқига қарши уруш бошланган тақдирда Россия расмийлари учун биринчи нишонга айланиши мумкин. Бу ҳақда “Politico” ёзмоқда.\n“Литванинг жануби-шарқий чегарасида жойлашган Друскининкай шаҳри Сувалки йўлаги деб номланувчи стратегик ҳудуднинг тор чизиғига қарайди. Ғарбнинг ҳарбий стратегларининг огоҳлантиришича, агар Россия президенти Украинадаги урушни НАТО билан тўғридан-тўғри тўқнашувга олиб чиқишга қарор қилса, бу ҳудуд унинг дастлабки нишонларидан бири бўлиши мумкин”, дейилади хабарда.\nЖурналистларнинг тахминига кўра, Москва Калининградга қуруқлик йўлаги қуришга уриниб кўриши мумкин, бу эса давлатлар ўртасидаги кенг кўламли урушга ҳамда ядро қуролидан фойдаланишга туртки бўлади.\nТаъкидлаш жоизки, узунлиги тахминан 100 км бўлган Сувалки йўлаги номини 2015 йилда Эстония собиқ Президенти Тоомас Хендрик Илвес берган. Унинг фикрича, бу қисм жуда хавфли, чунки Россия томонидан босиб олинган тақдирда, Болтиқбўйи мамлакатлари Европанинг бошқа давлатларидан узилиб қолади.\nЭслатиб ўтамиз, 18 июндан бошлаб Литва Калининград вилояти ва Россия Федерациясининг асосий ҳудуди ўртасида санкцияланган юклар транзитини тўхтатди. Россия ҳолатга аллақачон муносабат билдирди ва транзитни тақиқлаш “жуда қаттиқ ва мутлақо қонуний ҳаракатлар учун асос бўлиши мумкинлигини” таъкидлади.\n25 Июнь 20:56 77400\n25 Июнь 17:22 67064\n24 Июнь 20:56 54691\n24 Июнь 17:29 41977\n24 Июнь 10:46 31644


Жамоат транспортида нақд пул тўлаш амалиёти...\n26.12.2020 09:50 0 1184\nТошкент шаҳрида жамоат транспортида ҳаракатланиш учун йўлкирани нақд пул шаклида тўлаш амалиёти бекор қилинмайди.\nБу ҳақда «Газета.uz» нашри Тошкент шаҳар транспорт бошқармаси бошлиғи Анвар Жўраевга асосланиб маълум қилди.\nУнинг сўзларига кўра, тегишли қарор йўловчилар томонидан кўплаб шикоятлар сабабли қабул қилинган. Бундан ташқари, Истеъмолчилар ҳуқуқларини ҳимоя қилиш агентлиги йўлкирани нақд пулда тўлаш тартиби бекор қилинган тақдирда йўловчилар ҳуқуқлари бузилишини қайд этган, чунки бу фуқароларни танлаш ҳуқуқидан маҳрум қилади.\nНақд пул тўловлари валидаторлар (тўлов терминаллари) орқали амалга оширилади. Анъанавий чипталар ўрнига «чек» берилади.\nАнвар Жўраевнинг айтишича, январда босқичма-босқич транспорт карталарига ўтиш учун «Тошшахартрансхизмат» ойлик йўловчи чипталарни сотувини давом эттиради. Чипталар бугунги кўрсаткичнинг 50 фоизи миқдорида сотувга чиқарилади.\nЭслатиб ўтамиз, аввалроқ тармоқларда жамоат транспортида нақд пулдан бутунлай воз кечилиши ҳақида хабарлар тарқалганди.\nТошкент нақд пул жамоат транспорти


Тризим Микрокапс – Meducate.uz – Дорилар ҳақида барча маълумотлар ўзбек тилида\nHome Йўриқномалар Тризим Микрокапс\nПрепаратнинг савдо номи: Тризим Микрокапс®\nТризим Микрокапс® 10 000:\nфаол модда: 0,150 г панкреатин қуйидаги:\n10000 липолитик ТБ\n8000 амиолитик ТБ\n600 протеолитик ТБ мувофиқ равишда мос келади\nТризим Микрокапс® 25 000\nфаол модда: 0,375г панкреатин қуйидаги:\n25000 липолитик ТБ\n20000 амиолитик ТБ\n1500 протеолитик ТБ мувофиқ равишда мос келади\nТаърифи: тиниқ, рангсиз-жигарранг рангли, қаттиқ желатин капсулалар, 3 ўлчамли (10 000 ЕД дозаси) ва 1 ўлчамли (25 000 ЕД дозаси).\nКапсулани ичидагиси – оч жигаррангдан сарғиш жигарранггача бўлган гранулалар.\nФармакотерапевтик гуруҳи: Овқат хазм қилиш учун фермент восита.\nОвқат ҳазм қилиш жараёнини яхшиловчи фермент препаратидир. Меъда ости безидаги ферментлар (липазалар, аминазалар ва протеазалар) танқислигни тўлдиради, шу жумладан ўсимлик ва ҳайвонлар ёғини гидролиз қилади (глицерин ва ёғ кислоталаргача) полисахаридлар (декстрин ва монсахарингача) ва оқсиллар (дипептидлар ва аминокилоталаргача) озуқа моддаларни ингичка ичакда тўлиқ сўрилишига ёрдам беради. Тризим Микрокапс® желатин капсулалардаги ичакда эрувчи қобиқ билан қопланган (кислотага чидамли) микросфералар шаклидаги панкреатин сақлайди. Капсулалар кўп сонли микросфераларни ажратиб, меъдада тез эрийди.\nБу ичак ичидагиси микросфералар билан яхши ашаралишини ажралиб чиққанидан кейин ичак ичидаги ферментларни яхши тақсимланишининг таъминлайди.\nМикросфера ингичка ичакка тушганида ва қобиқ (рН>5,5 да) тез парчаланади, липолитик, амиолитик ва протеолитик ферментларни ажратиб чиқаради, бу ёғлар, углеводлар ва оқсилларни парчаланишини таъминлайди.\nПарчаланиш натижасида ҳосил бўлган моддалар дарҳол сўрилади, ёки ичак ферментлари томонидан кейинги гидролизга учрайди.\nМеъда ширасининг иштирокида 45 минут давомида чидамли. Ферментатив фаолликнинг ажралиб чиқиши рН 6 да 75-100% ни, 1 соат давомида рН 6,8 да, 100% ни 30 минут давомида ташкил қилади, рН 8 да 15 минут давомида тўлиқ ажралиб чиқади.\nҲайвонларда ўтказилган тадқиқотларда ферментларни интакт (парчаланмаган) сўрилиши белгилари аниқланмаган, ва шунинг учун классик фармакокинетик текширишлар ўтказилмаган. Меъда ости безининг ферментларни қўшиш ўзининг самарасига эришиш учун сўрилишни талаб қилмайди. Аксинча, кўрсатилган препаратларнинг терапевтик фаоллиги, бутунлай меъда-ичак йўлларида амалга ошади. Ўзининг кимёвий структураси бўйича улар оқсиллар сифатида, пептидлар ва аминокислоталар кўринишида сўрилишдан олдин меъда-ичак йўллари орқали ўтишида протеолитик парчаланишга учрайдилар.\nБолалар ва катталарда меъда ости безининг экзокрин функциясининг етишмовчилигини ўринини босувчи даволашда. Меъда ости безининг экзокрин функциясининг етишмовчилигини, қуйида санаб ўтилган касалликлар меъда йўли билан боғлиқ бўлган ва кўп холларда учрайдиганлар:\n– овқатланишдаги ҳатоликлар ва кекса ёши;\n– меъда ости касалликлари: муковисцидоз, сурункали панкреатит, опреациядан кейинги меъда ости безининг, меъда ости бези раки, меъда ости бези йўлининг обструкцияси ёки умумий ўт йўлининг (масалан, ўсма билан), Швахман-Даймонд синдроми;\n– гепатобилиар касалликлари тизимида: холецистэктомия холатидан кейин, билиар обструкцияси, холестатик гепатит, жигар циррози;\n– меъда ва ичак касалликларида: меъда резекциясида дуодено- ва гастростазда ингичка ичакнинг терминал қисми патологиясида, ингичка ичакда бактерияларни хаддан зиёд ўсишида овқат-ҳазм қилиш жараёнларини бузилишларини симптоматик даволашда қўлланилади.\nАсоратларни олдини олиш учун фақат шифокор маслахатидан сўнг қўллаш мумкин.\nИчга буюрилади. Капсулаларни бутунлигича, синдирмасдан ва чайнамасдан етарли миқдордаги суюқлик билан (шу жумладан енгил нонушта билан) истеъмол қилиш керак.\nПрепаратнинг дозалари касалликнинг оғирлиги ва пархезнинг таркибига қараб, индивидуал равишда танланади.\nАгар капсулани ютиш қийин бўлса (масалан, болалар ва кекса ёшдаги пациентлар) капсулани эхтиёткорлик билан очилади, минимикросфераларни суюқ овқатга, чайнашни талаб қилмайдиган ва нордон таъмга (рН <5,5) эга бўлган, масалан олма бўтқаси ёки шарбатига қўшиш мумкин.\nКапсула ичидагисини иссиқ овқатга қўшиш мумкин эмас. Хар қандай овқатга ёки суюқликка қўшилган минимикросферали аралашмани сақлаш мумкин эмас, ва уни тайёрлагандан кейин дарҳол қабул қилиш керак.\nАсосий овқат қабул қилиш вақтида препаратни бошланғич давоси 10000-20000 ТБ липазадан буюрилади.\nСтеаторияни камайишида ва пациентнинг оптимал холатини ушлаб туриш учун дозани ошириш мумкин: асосий овқат билан дозани (нонушта, тушлик ва кечки овқат) 20000-70000 ТБ липазани ташкил этади, енгил нонушта қабул қилганда – 5000-20000 ТБ липазадан.\nЕтарли миқдордаги суюқликни истеъмол қилиш зарур бўлган пациентларга, айниқса уни юқори йўқотилиш даврида етаказиб бериш зарур. Тартибсиз қабул қилинган суюқлик қабзиятни кучайишига ёки уни пайдо бўлишига олиб келади.\nМуковисцидозда катталар ва болалар учун дозалар\n4 ёшгача бўлган болалар учун хар бир овқат қабул қилиш вақтида тана вазниниг кг/бирлик бошланғич доза 1000 липазани ташкил қилади, 4 ёшдан катта болалар учун хар бир овқат қабул қилиш вақтида тана вазнининг кг/бирлик – 500 липазани ташкил қилади.\nДозани касалликнинг оғирлиги, стеатореяни ва нутритив холатни тутиб туришни назоратига қараб, индивидуал танлаш керак.\nКўпчилик пациентлар учун тутиб турувчи доза тана вазнининг кг/бирлик суткада 10000 липазадан ёки г/бирлик истеъмол қилинган ёғга 4000 липазадан ошмаслиги керак.\nМеъда ости безининг биргаликда экзокрин етишмовчилиги, бошқа турларида дозалаш\nОвқат ҳазм бўлишининг бузилиши даражаси ва овқатнинг ёғли таркибига қараб, дозани индивидуал равишда танлаш керак.\nАсосий овқат қабул қилишлар вақтида доза 25000 дан 80000 ТБ гача липаза бўлиши мумкин, пациентга асосий овқатни қабул қилиш учун керак бўладиган доза тахминан 25000 дан 80000 ТБ липазани, енгил нонушта қабул қилиш вақтида эса, индивидуал дозанинг ярмини ташкил қилиш керак.\nЎртача терапевтик дозаларда қўлланганда ножўя таъсирларининг энг ками билан 1% холатлари кузатилган:\nМеъда-ичак йўллари томонидан бузилишлар: кўнгил айниши, қусиш, меъдада дискомфорт хисси, қабзият ва қорин шиши.\nМоддалар алмашинуви томонидан: препарат юқори дозаларда узоқ вақт қўлланганида гиперурикозурия ривожланиши мумкин, хаддан ташқари юқори дозаларда – қон плазмасида сийдик кислотаси даражасини ошиши.\nТери ва тери ости тўқималари томонидан бузилишлар: қичишиш, эшакеми.\nИммун тизими томонидан бузилишлар: тез-тезлиги аниқ эмас: ўта юқори сезувчанлик (анафилактик реакциялар). Аллергик реакциялар асосан тери қоплами томонидан кузатилган, шу жумладан кўрсатиб ўтилган ва аллергияни бошқа кўринишлари кузатилган.\nБу ножўя таъсирлари ҳақидаги хабарлар спонтан характерга эга бўлгани постмаркетинг даврида кузатилган. Бу реакцияларнинг аниқ тез-тезлигини баҳолаш учун мавжуд бўлган маълумотлар етарли эмас.\nпрепарат компонентларига ўта юқори сезувчанлик;\nсурункали панкреатитнинг зўрайишида;\n15 ёшгача бўлган болаларда муковисцидозда қўллаш мумкин эмас.\nТемирни сўрилишини (айниқса давомли қўлланилишда) кучсизлантиради.\nГистамин Н2-рецепторлари блокаторларини, протон помпалари ингибиторлари ёки антацид препаратлари билан бир вақтда қўлланганда панкреатиннинг самарасини ошишига олиб келиши мумкин.\nМуковисцидози бўлган пациентларда, панкреатин препаратини юқори дозаларда қабул қилаётган ёнбош ичак, кўр ичак ва йўғон ичак стриктуралари таърифланган.\nҲолат-назорат усули ёрдамида ўтказилган тадқиқотларда, фиброз ҳосил бўладиган колонопатия ва Тризим Микрокапс® препаратини қўллаш ўртасида ўзаро таъсиридан далолат берувчи маълумотлар олинмаган. Эҳтиёткорлик чораси сифатида, қорин бўшлиғида одатда кузатилмайдиган симптомлар ёки ўзгаришлар пайдо бўлганида, айниқса препаратни суткада тана вазнига 10000 липаза бирлигидан ортиқ дозаза қабул қиладиган пациентларда фиброзланувчи колонопатияни истисно қилиш учун тиббий текширувдан ўтказиш керак.\nҲодиса-назорат усули қўлланган тадқиқотларда фиброзловчи колонопатия пайдо бўлиши ва Тризим Микрокапс® препарати қўлланиши ўзаро алоқа тўғрисида маълумотлар олинмаган. Эҳтиёткорлик чоралар сифатида ғайриоддий симптомлар ва қорин бўшлиғида ўзгаришлар юзага келганда айниқса препаратни суткада 10000 липаза ТБ/кг кўпроқ қабул қилган пациентларда фиброзловчи колонопатияни инкор қилиш учун тиббий кўрик ўтқазиш лозим.\nПрепаратнинг меъда ости бези ферментларини ҳомиладорлик вақтида таъсири тўғрисида клиник маълумотлари мавжуд эмас. Ҳайвонларда ўтказилган тадқиқотлар меъда ости бези ферментларини сўрилиши тўғрисида маълумотлар йўқлиги учун репродуктив функцияси ва хомилани ривожланишига токсик таъсири кузатилмаган.\nПрепаратни ҳомиладор аёлларга эхтиёткорлик билан буюриш керак, агар фақат она учун кутилаётган фойда хомила учун потенциал хавфдан устун бўлгандагина буюриш мумкин.\nҲайвонлардаги ўтказилган тадқиқотлар меъда ости ферментлари томонидан тизимли негатив таъсири кузатилмагани туфайли, препаратни зарари тўғрисида эмизикли болага сут орқали ўтиши кутилмайди.\nЭмизиш вақтида меъда ости бези ферментларини қабул қилиш мумкин.\nЗарурати бўлганида ҳомиладор ёки эмизувчи аёллар препаратни овқатланишнинг адекват холатини таъминлаш учун етарли дозаларда қабул қилишлари мумкин.\nАвтомобил ва бошқа механизмларни бошқаришга таъсири\nТризим Микрокапс® препаратини қўлланилиши ёки автомобил ва механизмларни бошқариш қобилиятига ахамиятсиз таъсир қилмайди.\nПрепаратни болалар ололмайдиган жойда сақлансин ва ўрамда курсатилган яроқлилик муддати ўтгач ишлатилмасин лозим.\nСимптомлари: гиперурикозурия ва гиперурикемия.\nДаволаш: препаратни бекор қилиш, симптоматик даво.\nКапсулалар 10000 ва 25000 ТБ. №10, №20, №30, №40, №50, №100.


Муроджон Аҳмадалиев 20 ноябрь тонгида камарлари ҳимояси учун жанг қилади. «Кака» бу йўлни қандай босиб ўтди? - Daryo\n08:01, 19.11.2021 61856\nЎзбекистон тарихида профессионал боксда иккита чемпионлик камарига эга чиққан илк спортчи Муроджон «Кака» Аҳмадалиев 20 ноябрь тонгида чилилик Хосе Веласкесга қарши рингга кўтарилади. Мазкур жангда ўзбекистонлик боксчи WBA ва IBF камарларини ҳимоя қилади. «Дарё» Муроджон Аҳмадалиевнинг шу кунга қадар босиб ўтган йўлига назар солади.\nМуроджон Аҳмадалиев 1994 йилнинг 2 ноябрида Наманган вилояти Чуст туманида таваллуд топган. Болалигиданоқ спортга меҳр қўйган Муроджон 10 ёшидан бокс билан шуғуллана бошлайди. 2007 йилда Тошкентнинг Олимпия захиралари мактабига қабул қилинади.\nҲаваскор боксдаги фаолияти\nМуроджон 2012 йил ёшлар ўртасидаги Жаҳон чемпионатида -49 кг вазн тоифасида иштирок этади ва кумуш медал соҳиби бўлади. 2013 йилда Ўзбекистон чемпиони, Санкт-Петербургда ўтказилган Губернатор Кубоги ғолиби ва ёшлар ўртасидаги Осиё чемпионати иштирокчисига айланади.\n2014 йилда ҳам мамлакат чемпионлигини қўлга киритади. 2015 йил Доҳада (Қатар) ўтказилган бокс бўйича Жаҳон чемпионатида -56 кг вазн тоифасида финалга қадар етиб боради. Муроджон финалда Майкл Конланга 0:3 ҳисобида имкониятни бой беради ва кумуш медал билан кифояланади. Ўша йилнинг ўзида Бангкокда (Тайланд) бўлиб ўтган Осиё чемпионатида ҳам кумуш медал соҳибига айланади.\n2016 йилда Бразилиянинг Рио де Жанейро шаҳрида бўлиб ўтган ёзги Олимпия ўйинларида -56 кг вазн тоифасида иштирок этади. Турнирдаги иштирокини қозоғистонлик Қайрат Ералиевни мағлуб этиш билан бошлаган Аҳмадалиев, чорак финалда аргентиналик Альберто Мелианни 1-раунднинг ўзидаёқ нокаутга учратганди. Финал олдидан у кубалик Робейси Рамиресга қарши жанг қилди. Мазкур жангда ўзбекистонлик чарм қўлқоп устаси очколар бўйича имкониятни бой бериб қўяди ва Рио Олимпиадасини бронза медали билан якунлайди.\n2017 йил Тошкентда бўлиб ўтган Осиё чемпионатида олтин медални қўлга киритади. Ўша йилнинг ўзида Германиянинг Гамбург шаҳрида бўлиб ўтган бокс бўйича Жаҳон чемпионатидаги муваффақиятсиз иштирокидан сўнг Муроджон Аҳмадалиев профессионал боксда ўзини синаб кўришга қарор қилади.\nПрофессионал боксдаги фаолияти\nМуроджон 2018 йилнинг 3 март куни Андрей Рябинскийнинг «Мир бокса« промоутерлик компанияси билан шартнома имзолайди. Вадим Корнилов Аҳмадалиенинг менежери, Жоэл Диаз эса мураббийига айланади.\n2018 йилнинг 10 март санасида Муроджон профессионал боксдаги дебют жангини ўтказади. Иккинчи ярим енгил вазн (-55,34 кг) тоифасида ҳаракат қилган Аҳмадалиев Бруклинда бўлиб ўтган жангнинг биринчи раундида аргентиналик Давид Пазни нокаутга учратади.\nФото: Instagram / Муроджон Аҳмадалиев\nОрадан бир ой ўтиб, 21 апрелда Муроджон иккинчи жангини ўтказади. Бруклиндаги Kings Theatre аренаси мезбонлик қилган жангда ўзбекистонлик боксчи аргентиналик Карлос Гастон Суаресга қарши рингга чиқади. Аҳмадалиев жангни муддатидан аввал якунлаб, проф боксдаги иккинчи ғалабасига эришади.\nМуроджон 2018 йилнинг ўзида яна 3 та жангда иштирок этади (Луис Молина, Рамон Контрерас, Исак Сарате) ва барчасида ғалаба қозонади.\n2019 йилда мексикалик собиқ чемпион, жаҳон чемпионлиги камарига даъвогар Карлос Карлсон устидан ғалаба қозонади. Аҳмадалиев 8 раундга мўлжалланган рейтинг жангида Муроджон тўлиқ устунлик эга бўлади ва 3-раунд тугашига 9 сония қолганида рақибини нокаутга учратишга муваффақ бўлади.\nЎзбекистонлик боксчи чемпионлик камари учун жанг қилиш ҳуқуқини қўлга киритади. 2020 йил 31 январда WBA ва IBF камарлари соҳиби Даниэль Романга қарши рингга кўтарилади. Чемпионлик камарлари учун кечган 12 раундлик жанг тўлиқ давом этади. Ҳакамлар қарорига кўра, ўзбекистонлик боксчи ғолиб деб топилади. Иккита ҳакам Аҳмадалиев фойдасига 115:113 ҳисобини қайд этган бўлса, яна бири 113:115 ҳисобида Роман фойдасига қарор чиқарганди.\nШу тариқа Муроджон профессионал боксда саккизинчи жангидаёқ WBA ва IBF йўналишларида чемпионлик камарлари соҳиби бўлди. Бу орқали у профессионал боксда 42 йиллик рекордни такрорлади. Бунгача проф боксда фақат Леон Спинкс 8 та жангдан кейин иккита чемпионлик камарини қўлга киритганди. Леон 1978 йилда ҳакамлар қарорига кўра афсонавий Муҳаммад Алини мағлуб этиб, супер оғир вазн тоифасида WBC ва WBA камарларига эга чиққан эди.\nУндан ташқари Муроджон Ўзбекистон тарихида бир йўла иккита камарга эга чиққан илк боксчига айланди.\nАҳмадалиев 2021 йил 3 апрель санасида Тошкент шаҳридаги Humo Arena майдонида мажбурий даъвогар япониялик Рёсуке Ивасага қарши рингга кўтарилади.\nФото: World of Boxing\nБеллашув Аҳмадалиевнинг фаоллиги билан бошланди. Дастлабки уч раунд тўлиқ Муроджоннинг устунлигида ўтди. Тўртинчи раундга келиб япониялик боксчи вазиятни бироз ўнглашга эришди. Бешинчи раундда Аҳмадалиев зарбалар сериясини ижро этди ва ҳакам жангни муддатидан аввал тўхтатди. Аҳмадалиев мазкур ғалабадан кейин ўз камарларини ҳимоя қилди.\nМуроджон Аҳмадалиев 20 ноябрь тонгида чемпионлик камарини ҳимоя қилиш учун чилилик Хосе Веласкесга қарши жанг қилади. АҚШнинг (Нью-Гемпшир штати) Манчестер шаҳрида бўлиб ўтадиган кечанинг марказий жангида ўрта вазн тоифасидаги Жейсон Куингли WBO чемпиони Деметриус Андрадега қарши рингга кўтарилади.\nУшбу жангни ва видеошарҳини бу ерда томоша қилиш мумкин — кўриш.\n18 ноябрь куни боксчилар тарозидан ўтди. Аҳмадалиев 55,2 кг, Веласкес эса 55,1 кг тош босди.\n23:50, 20.12.2021 75827\n16:31, 28.12.2021 72442\n12:23, 09.01.2022 63092\n06:42 Бугун 744\n06:39 Бугун 920\n23:57, 18.01.2022 6944\n23:56, 18.01.2022 5439\n15:59, 17.01.2022 79477\n09:22, 17.01.2022 73718\n18:25, 17.01.2022 70512\n22:14, 17.01.2022 66747


Чипта кавушли тулки. Владимир Даль\nHome icon Бош саҳифа»Жаҳон адабиёти»Чипта кавушли тулки. Владимир Даль\nҚиш тунларининг бирида йўл бўйлаб кетаётган тулкининг қорни оч эди. Булутлар осмонда осилиб турар, далага қор учқунлари сочилиб – сочилиб тушар, қор майдалаб ёғарди.\n«Ҳечқурса, бир тишлам егулик бўлсайди», — дебди тулки. У йўл юрибди, йўл юрса ҳам мўл юрибди; йўлда ётган чипта кавушни кўриб қолибди. «Жойи келса, шу чипта кавуш ҳам асқотиб қолар» — ўйлабди у. Кавушни тишлаб олибди — да, йўлида давом этибди. Қишлоққа кириб, биринчи кулбани тақиллатибди.\n— Ким у? – сўрабди деҳқон дарчасини очаётиб.\n— Бу – мен, эй, яхши одам, тулкихон – сингилжонман. Тунашга жой бер!\n— Биз сенсиз ҳам тиқилиб ётибмиз! – дебди қария ва дарчасини ёпмоқчи бўлибди.\n— Менга кўп нарса керак эмас, — ўтиниб сўрабди тулки. — Ўриндиққа ётсам ҳам бўлаверади, думимни эса унинг тагига қўяман.\nЧолнинг унга раҳми келибди ва уйига уиргизибди. Тулки унга дебди:\n— Ҳой, деҳқон, чипта кавушимни беркитиб қўй!\nДеҳкон унинг кавушини олиб, печканинг тагига отиб юборибди.\nҲамма уйқуга кетибди, шунда тулки ўриндиқдан секин тушибди-да, кавушни ўғирлаб, печкадан узоқроқ жойга ташлабди.Ортига қайтиб, ҳеч нарса бўлмагандай, ўриндиққа ётиб олибди , думини ўриндиқнинг тагига жойлабди.\nТонг ота бошлабди. Одамлар уйғонишибди; кампир печга ўт қалабди, чол ўтин териб келгани ўрмонга отланибди. Тулки ўрнидан турибди-ю, чипта кавуши томон ошиқибди. Қараса, кавуши жойида йўқ. У чинқира бошлабди:\n— Мени хафа қилди бу қария, очиқ кўнгиллигимдан фойдаланди. Чипта кавушимнинг ўрнига товуқ ҳам олмайман!\nЧол печнинг остига кўз югуртирибди — чиндан ҳам чипта кавуш йўқ! Нима қилиш керак? Ахир, ўз қўллари билан қўйган эди-ку! Товуқни олибди-да, тулкига тутибди. Тулки тинмай товуқни олмайман, деб бақирар, овози қишлоқни тутиб кетар, ҳадеб қария уни хафа қилганини таъкидлар экан.\nЧол билан кампир тулкининг кўнглини олай деб унга косачага сут қуйиб беришибди, нонни ушатиб, тухум қовуришибди. Тулки шуни кутиб турган экан. Ўриндиққа сакраб чиқиб олибди, нонни ебди, сутни симирибди. Тухумни паққос тушириб, товуқни олиб, тўрвасига солибди. Уй эгалари билан хайрлашиб, йўлга тушибди.\nЙўл бўйи қўшиғини бошлабди:\nЗим-зиё тун оралаб\nКетиб борар тулкихон\nҚорни оч ва бедармон.\nЮриб-юриб бир куни\nТопиб олибди кавуш.\nАлдаб, қипти айёр иш –\nБитта чипта кавушни\nКеч яқин у бошқа қишлоққа етиб борибди. Тақ-тақ-тақ! – тулки кулбани тақиллатибди.\n— Ким у? – сўрабди деҳқон.\n— Бу – мен, тулкихон – сингилжон. Амакижон, тунашга жой бер!\n— Сенсиз ҳам тиқилиб ётибмиз, йўлингдан қолма, — дебди деҳқон ва деразасини ёпиб олибди.\n— Мен сизларни сиқиб қўймайман, — дебди тулки. – Ўзим ўриндиққа ётиб оламан, думимни ўриндиқнинг тагига қўяман, вассалом!\nТулкини уйга киритишибди. У уй эгасига эгилиб салом берибди-да, товуғини сақлаб беришини сўрабди. Ўзи ўриндиқнинг бир чеккасига ўрнашиб, ётиб олибди. Думини ўриндиқнинг тагига бураб қўйибди. Хўжайин товуқни олиб, панжара ортидаги ўрдаклар орасига қўшиб юборибди. Тулки буларнинг ҳаммасини кўриб турган экан. Уйдагилар уйқуга кетгач, товуғини ўрдаклар ичидан чиқариб олибди ва бир пасда еб қўйибди. Патлари, суякларини печка остига кўмиб, ишни қойиллатгандай ўриндиқнинг устига сакраб чиқибди, кучала бўлиб ётиб олибди — да, уйқуга кетибди.\nТонг ёришибди. Кампир печни ёқишга киришибди, деҳқон сигирларга ем берибди. Тулки уйғониб, йўлга тайёрланибди. Уй эгаларига миннатдорчилик билдириб, товуғини сўрабди.\nДеҳқон қараса, тулкининг товуғи йўқ! У ёққа югурибди – бу ёққа югурибди, ўрдакларини бирма – бир кўриб чиқибди. Жуда ғалати – товуқ йўқ!\nТулки овозини баралла қўйиб, айтиб – айтиб йиғисини бошлабди:\n— О, менинг товуқчам, қорамағиз товуқчам! Сени семиз – семиз ўрдаклар битталаб чўқиб — чўқиб, зангор патли ўрдаклар қоқиб — қоқиб ташлашдими? Сени ҳеч қандай ўрдакка алмашмайман!\nКампирнинг тулкига раҳми келибди, чолига дебди:\n— Унга ўрдак берамиз, қорнини ҳам тўйдирамиз.\nТулкини едириб – ичириб, қўлига ўрдакни тутқазиб, дарвозадан чиқариб қўйишибди.\nТулкихон йўл бўйи лабларини ялаб – ялаб, қўшиқ айтибди:\nЮриб – юриб бир куни\nТовуққа эса – ўрдак.\nТулки узоқ — яқин, қисқа-узун йўл босибди. Қош қорайибди. Уйлар кўринган томонга бурилибди. Эшикни тақиллатибди: тақ-тақ-тақ.\n— Ким у? – сўрабди уй эгаси.\n— Тулкихон – сингилжонман, йўлда сирғалиб кетдим, жудаям совқотдим. Қочавериб — қочавериб оёқларим толиқди! Эй, яхши одам, мени уйингга киргаз, дам олиб, исиниб олай!\n— Қўяй дейману, тулкижон, жой йўқ-да!\n— Эй, отагинам, ўзим ўриндиққа сиғаман, думимни унинг тагига ташлаб қўяман – бўлди!\nҚария ўйлай-ўйлай, тулкини ичкарига киргазибди. Тулки хурсанд бўлибди. Уй эгаларига таъзим қилибди, эрталабгача яссибурун ўрдагини сақлаб беришларини сўрабди. Улар тулкининг ўрдагини ғозлар орасига қўйиб юборишибди. Тулки эса ўриндиққа ўрнашиб, думини ўриндиқ тагига жойлаб, хуррак ота бошлабди.\n— Кўнгли очиқ экан, бечора чарчабди, ухлаб қолди, — дебди кампир.\nКўп ўтмай уй эгалари уйқуга кетишибди. Тулки ўриндиқдан секин тушиб, ғозларнинг орасидан яссибурун ўрдагини ушлаб олибди. Уни тишлаб – тишлаб, патларини юлиб-юлиб, тозалабди, ебди. Суяклари ва патларини печнинг остига кўмибди. Бамайлихотир уйқуга кетибди, кун ёришиб кетгунча уйғонмабди. Кўзини очиб, керишибди, атрофга қарабди. Кулбада кампирнинг бир ўзи экан.\n— Бекажон, хўжанг қани? – сўрабди тулки. – у билан хайрлашиб, иссиқ жой учун миннатдорчилик айтмоқчи эдим.\n— У бозорга кетган, — дебди кампир.\n— Унда хуш қол, бекажон, — дебди тулки эгилиб-эгилиб. – Яссибурун ўрдакчам ҳам уйғонгандир. Уни келтир, тезроқ йўлга тушишимиз керак.\nКампир қараса — ўрдак йўқ! Нима қилсин, қаердан топсин? Қайтариш керак, ахир! Кампирнинг ортида тулки турар, кўзларини олайтириб, бор овози билан, йиғисини бошлабди: ўрдаги бор унинг — довруқли, бетакрор, дўмбоққина, кумушранг. Бундай ўрдагини ҳеч қандай ғозга алмашмайди.\nБека қўрқиб кетибди. Тулкига эгилиб — эгилиб дебди:\n— Олақол, онажоним Тулкихон Патрикеевна, истаган ғозни олақол! Мен сени меҳмон қиламан. Ёғимни ҳам, тухумимни ҳам аямайман.\nТулки қорнини тўйдириб олибди. Семиз, ёғли ғозни танлабди, тўрвасига солибди. Бекага таъзим келтириб, йўлга тушибди. Йўлда кетаётиб, қўшиғини бошлабди:\nТовуғига – ўрдакни,\nЎрдакка – семиз ғозни!\nТулки йўлда чарчаб қолибди. Тўрвадаги семиз ғозни кўтариш қийинлашиб бораркан: дам ўтирибди, дам югурибди, дам турибди. Қоронғу тушибди. Қайси эшикни тақиллатмасин, очишмабди, рад этишибди. Энг сўнгги кулбага етиб келибди, астагина тақиллатибди: тук – тук – тук.\n— Нима керак? – овози келибди уй эгасининг.\n— Қадрдоним, исиниб олай, тунашга жой бер!\n— Жой йўқ! Сенсиз ҳам тиқилиб ётибмиз!\n— Мен ҳеч кимни сиқиб қўймайман, — дебди тулки. – Ўзим ўриндиққа ётиб оламан, думимни унинг тагига қўяман.\nХўжайиннинг раҳми келибди, уйига киритибди. Тулки ундан ғозини сақлаб беришини сўрабди. Уй эгаси уни панжара ортидаги куркаларга қўшиб қўйибди –да, ўйланиб қолибди. Шу кунларда бозор томонлардан айёр тулки ҳақида миш – мишлар тарқалаётган экан. «Бу ўша – ҳамма гапираётган тулки эмасмикан?» – ўйлабди чол ва уни кузата бошлабди. Тулки ўзини эсли – хушли, одоблидай тутибди. ўриндиқнинг устига чиқиб, ётиб олибди, думини унинг тагига жойлабди. Кампирнинг хурраги эшитилибди. Чол кўзларини жўрттага юмиб олибди. Тулки панжара ортига сакраб тушибди. Ғозини тутиб, тишлаб – тишлаб, тозалаб олибди — да, ейишга тушибди. Еб – еб дам оларкан. Ахир, бирданига шундай семиз ғозни бирдан тугатиб бўлмас экан-да! Чол барисини кузатиб турган экан. Тулки суяк ва патларни печканинг тагига кўмибди-да, жойига бориб ётибди ва уйқуга кетибди.\nУ узоқ ухлаб қолибди, хўжайин уни уйғотибди:\n— Тулкижон, яхши ухлаб турдингми?\nТулки керишиб, кўзларини ишқалабди.\n— Иззатинг борида йўлга туш, — дебди хўжайин эшикни ланг очиб.\nТулки унга жавобан:\n— Уйни совутмасангиз яхши бўлармиди, йўлимни ўзим топиб оламан. Олдин бериб қўйган омонатимни олай, девдим. Қани, ғозимни бер!\n— Қечқурун сенга берганим –да. Олган эдинг, тўғрими?\n— Ҳа, олгандим, — деди хўжайин.\n— Олган бўлсанг, қайтар, — қистади тулки.\n— Ғозинг панжара ортида йўқ, ишонмасанг, ўзинг бориб қара, — куркалар бор, холос.\nБуни эшитган айёр тулки ўзини ерга ташлаб, ҳар ёққа уриб, йиғисини бошлаби: у ғозини ҳеч бир куркага алмашмайди!\nДеҳқон тулкининг шумлигини фаҳмлаб қолибди. «Тўхтаб тур, — дебди у ичида. – Сен бу ғозингни кўп эслайсан ҳали!»\n— Нимаям қилдик, сен билан келишиб оламиз, шекилли.\nУнга ғоз ўрнига курка беришга ваъда берибди. Тўрвага куркани эмас, билдирмай итини солибди. Тулки буни сезмабди. Тўрвасини елкасига ортиб, хўжайин билан хайрлашиб, йўлга тушибди.\nЙўл юрибди, йўл юрса ҳам мўл юрибди. Ўзи ва чипта кавуши ҳақидаги қўшиғини айтгиси келибди. Тўрвасини ерга қўйиб, ўтирибди. Қўшиғини бошламоқчи бўлган экан, бирдан тўрвадан хўжайиннинг ити отилиб чиқибди, тулкига ташланибди. Ит қувгандан — қувибди, бир қадам ҳам ортда қолмабди.\nИккаласи югуриб – югуриб, ўрмонга кириб келишибди. Тулки кундалар, бутоқлар оралаб, ит унинг изидан чопибди. Тулкининг бахтига қаршисидан уя чиқиб қолибди, унга ўзини отибди. Ит уяга сиғмабди, тулки чиқиб қолармикан деб, унинг ёнида кута бошлабди.\nТулки қўрққанидан нафас ололмас экан. Сал ўзига келгач, ўзига – ўзи гапира бошлабди:\n— Қулоқларим, жон қулоқларим, сизлар нима қилдингизлар?\n— Бизлар ит тулкини еб қўймасин деб диққат билан тингладик.\n— Кўзларим, жон кўзларим, сизлар нима қилдингиз?\n— Бизлар ит тулкини еб қўймасин деб киприк қоқмай қарадик.\n— Оёқларим, жон оёқларим, сизлар нима қилдингиз?\n— Бизлар ит тулкини ушлаб олмасин деб тўхтамасдан тез югурдик.\n— Думчам, ҳой думчам, сен нима қилдинг?\n— Тўнкалар, бутоқларга чирмашиб қолмагин деб йўл бермадим.\n— Ҳали сенми мени қочишимга йўл бермаган! Мана, сенга бўлмаса! – дебди тулки ва думини ўрадан чиқариб, итга қичқирибди:\n— Ол, мана буни е!\nИт тулкини думидан ушлабди — да, уядан тортиб олибди.


Туман марказидан 380 километр олисда давлат хизматлари қандай кўрсатиляпти?\nТуман марказидан 380 километр олисда давлат...\n02.11.2018 16:41 0 1419\n«Қорақалпоғистон» қишлоғининг яна 38 нафар оиласи яшаб турган, аммо керакли тартибда расмийлаштирилмаган иморатларига мулк ҳуқуқини эътироф этувчи ҳужжатни қўлга киритишди. Бу ҳақда «Xabar.uz»га Давлат хизматлари агентлигининг Жамоатчилик ва ОАВ билан алоқалар бўлими маълум қилди.\n«Қорақалпоғистон» қишлоғи Қорақалпоғистон Республикасининг Қўнғирот тумани марказидан 380 километр масофада жойлашган. Айнан бу ерда биринчилардан бўлиб тажриба тариқасида Давлат хизматлари марказининг филиали очилган эди.\nБу филиал барча фуқароларимиз — жойлашган жойи ва етиб бориш қийинлигидан қатъи назар, давлатимиз эътиборида эканлигидан далолат. Давлат хизматлари марказлари ходимлари эса доимо тезкор ва ҳеч қандай бюрократик тўсиқларсиз хизматлар кўрсатишга тайёр туришади.\nЖамият 26/12, 19:33\nЖамият 10/12, 23:43\nТошкент–Қўнғирот поезд йўналиши ҳаракат жадвали ўзгарди\nЖамият 21/09, 12:01